**Informatīvais ziņojums**

**"Par Maksātnespējas administrācijas attīstību"**

**I. Maksātnespējas administrācijas kompetence**

Maksātnespējas sistēma būs efektīva vienīgi tādā gadījumā, ja par tās īstenošanu atbildīgajām iestādēm un amatpersonām būs nepieciešamie resursi, lai nodrošinātu efektīvu, savlaicīgu un taisnīgu iznākumu tām personām, kuru labā maksātnespējas regulējums pastāv.[[1]](#footnote-1)

Viens no nozīmīgākajiem kvalitatīvas maksātnespējas tiesību piemērošanas priekšnoteikumiem ir stipra tiesu vara, kas nodrošina objektīvu un ātru ar maksātnespējas procesu saistīto jautājumu izskatīšanu. Attīstoties Latvijas maksātnespējas procesa tiesiskajam regulējumam, tiesas izskatāmo jautājumu loks tiek arvien paplašināts, tādējādi palielinot tiesu noslogotību. Lai paaugstinātu maksātnespējas procesa efektivitāti, līdzās tiesai maksātnespējas procesa uzraudzību savas kompetences ietvaros nodrošina Maksātnespējas administrācija, kuras **galvenais darbības mērķis** ir nodrošināt maksātnespējas procesa administratoru (turpmāk – administrators) rīcības un maksātnespējas procesa norises likumības kontroli un uzraudzību. Minētā mērķa īstenošana ļauj samazināt funkcijas, kas tiesai jāveic saskaņā ar maksātnespējas tiesību aktiem, atbrīvojot tās kapacitāti būtiskāku ar procesa virzību saistīto jautājumu izšķiršanai, tajā pašā laikā nodrošinot nepieciešamās pārbaudes un līdzsvaru.

Maksātnespējas administrācija ir tieslietu ministra pārraudzībā esoša tiešās pārvaldes iestāde, kas normatīvajos aktos noteiktās kompetences ietvaros īsteno valsts politiku tiesiskās aizsardzības procesa un maksātnespējas procesa jautājumos, aizsargā darbinieku intereses viņu darba devēja maksātnespējas gadījumā un likumā noteiktajā kārtībā īsteno valsts un sabiedrības interešu aizsardzību tiesiskās aizsardzības procesa un maksātnespējas procesa jautājumos.

Lai īstenotu Maksātnespējas likuma 173. pantā un citos normatīvajos aktos noteiktās funkcijas, Maksātnespējas administrācija:

1) veic administratoru uzraudzību;

2) izskata sūdzības par administratora rīcību, izņemot tos likumā noteiktos gadījumus, kad sūdzības par administratora lēmumiem izskatāmas tiesā, kurā ierosināta attiecīgā maksātnespējas procesa lieta;

3) izskata administratīvo pārkāpumu lietas atbilstoši Latvijas Administratīvo pārkāpumu kodeksā noteiktajai kompetencei;

4) izskata iesniegumus par maksātnespējīgo darba devēju darbinieku prasījumu apmierināšanu;

5) izskata iesniegumus par juridiskās personas maksātnespējas procesa depozīta un fiziskās personas maksātnespējas procesa depozīta izmaksu;

6) izskata iesniegumus par Maksātnespējas likuma 118.1 pantā noteikto līdzekļu izmaksu;

7) informē sabiedrību par maksātnespējas politikas īstenošanas rezultātiem un maksātnespējas jomas aktuālajiem jautājumiem;

8) organizē administratora eksāmenu un kvalifikācijas eksāmenu;

9) ieceļ amatā administratorus;

10) atbrīvo, atceļ un atstādina no amata administratoru, kā arī aptur administratora amata darbību;

11) Maksātnespējas likumā noteiktajos gadījumos un apmērā veic tiesiskās aizsardzības procesa uzraugošo personu uzraudzību un izskata sūdzības par to rīcību;

12) izveido, uztur un attīsta Elektronisko maksātnespējas uzraudzības sistēmu (turpmāk – Sistēma);

13) nodrošina administratoru un citu normatīvajos aktos noteikto personu, kurām ir pienākums iesniegt ziņas Maksātnespējas administrācijai, iesniegto dokumentu pārveidošanu elektroniskā formā glabāšanai elektroniskā vidē Sistēmā saskaņā ar normatīvajiem aktiem par arhīvu pārvaldību;

14) nodrošina maksātnespējas jomu regulējošos normatīvajos aktos noteikto ziņu pieejamību;

15) veic citos normatīvajos aktos noteiktos uzdevumus.

Vienlaikus viens no būtiskajiem Maksātnespējas administrācijas uzdevumiem ir vienotās maksātnespējas procesu regulējošo normatīvo aktu piemērošanas prakses veidošanas veicināšana, kas tiek nodrošināts, sniedzot viedokli par normatīvo aktu piemērošanu pēc valsts institūciju un privātpersonu pieprasījuma, ņemot vērā gan tiesas paustās atziņas, gan pasaules valstu labāko praksi.

Ministru kabinets 2016. gada 6. septembrī atbalstīja Maksātnespējas politikas attīstības pamatnostādnes 2016. - 2020. gadam (atbalstītas ar Ministru kabineta 2016. gada 21. septembra rīkojumu Nr. 527 "Par Maksātnespējas politikas attīstības pamatnostādnēm 2016.-2020. gadam un to īstenošanas plānu") (turpmāk – Pamatnostādnes). Valdība, atbalstot pamatnostādnes un to ieviešanas plānu, apstiprināja maksātnespējas politikas rezultātus un rezultatīvos rādītājus, to ieviešanā iesaistītās institūcijas un atbilstošos uzdevumus. Rezultātu un rezultatīvo rādītāju izpilde tiks nodrošināta vairāku gadu garumā, sadalot to vairākos posmos, iekļaujot arī normatīvā regulējuma pakāpeniskus uzlabojumus. Pirmais no šiem posmiem bija Maksātnespējas likuma grozījumi, kas stājās spēkā 2017. gada 6. janvārī un, kurus pirms pieņemšanas Saeimā, likumdošanas procesa laikā Juridiskajā komisijā atbalstīja arī lielākās uzņēmēju un nevalstiskās organizācijas. Pieņemot minētos grozījumus, ar kuriem Maksātnespējas administrācijai tika noteiktas vairākas būtiskas jaunas funkcijas, valsts nozīmes informācijas sistēmu izveide, sabiedrības informēšanas pienākums u.c. papildus lietas, to finansēšanas aspekti netika analizēti, jo pamatnostādņu IV. sadaļā – Rīcības virzieni un uzdevumi – 4.2.punktā ir paredzēta Maksātnespējas administrācijas kapacitātes stiprināšana, kas sevī ietver papildus līdzekļu novirzīšanu visu minēto grozījumu ieviešanai.

Stājoties spēkā Maksātnespējas likuma grozījumiem, Maksātnespējas administrācijai tika piešķirtas papildu tiesības un tās kompetencē tika nodoti papildu uzdevumus, kurus iestāde līdz šim nav īstenojusi, proti:

1) organizēt administratora eksāmenu un kvalifikācijas eksāmenu, tādējādi veicot administratoru kvalifikācijas kontroli;

2) iecelt amatā administratorus, kā arī atbrīvot, atcelt, atstādināt no amata administratoru, un apturēt administratora amata darbību;

3) ierosināt disciplinārlietas, tādējādi nodrošinot administratoru profesionālās darbības kvalitātes kontroli, kā arī nodrošināt disciplinārlietu komisijas darbību;

4) ierasties tiesiskās aizsardzības procesa uzraugošās personas un administratora prakses vietā vai parādnieka ­- juridiskās personas ­ atrašanās vietā pārbaudes veikšanai;

5) izveidot, uzturēt un attīstīt Sistēmu;

6) Maksātnespējas likumā noteiktajā apjomā nodrošināt tiesiskās aizsardzības procesa uzraugošo personu un administratoru darbības publicitāti;

7) informēt sabiedrību par maksātnespējas politikas īstenošanas rezultātiem un maksātnespējas jomas aktuālajiem jautājumiem.

**II. Administratora rīcības un maksātnespējas procesa norises likumības kontroles nodrošināšana**

**1. Administratoru eksaminācija, iecelšana amatā un disciplināratbildība**

Maksātnespējas likums paredz kompleksu risinājumuadministratora darbības un maksātnespējas procesa norises likumības kontroles efektivitātes paaugstināšanai. Sākot ar 2017. gada 6. janvāri, administratoru kvalifikācijas kontroles funkcija ir nodota valstij, vienlaikus paredzot stingrākas prasības administratoru kvalifikācijai, reputācijai un profesionalitātei, kā arī ieviešot regulāru administratoru eksamināciju. Kārtība, kādā persona ienāk administratora profesijā, ir būtiska administratora darbības un maksātnespējas procesa norises likumības kontroles procesa sastāvdaļa, jo, pastāvot stingram un objektīvam amatā iecelšanas mehānismam, tiek novērsta tādu personu iekļūšanu profesijā, kuriem nav atbilstošas kvalifikācijas un nepieciešamo personisko īpašību.

Lai nodrošinātu administratoru eksaminācijas un amatā iecelšanas procedūras kvalitāti, objektivitāti un caurspīdīgumu, atbilstoši spēkā esošajām Maksātnespējas likuma regulējumam administratoru kvalifikācijas kontroles funkcija nodota valsts iestādei - Maksātnespējas administrācijai, kā arī neatkarīgai eksaminācijas komisijai.

Maksātnespējas administrācijai nodrošinot eksaminācijas un amatā iecelšanas procesa norisi, kā arī disciplināratbildības institūta funkcionēšanu, vidējā termiņā un ilgtermiņā tiks sasniegts Pamatnostādnēs ietvertais politikas virziens – administratora profesijā strādā augsti kvalificēti profesionāļi ar amatam atbilstošām zināšanām, prasmēm, un personiskajām īpašībām – sasniegšanu, gan kopumā paaugstinās maksātnespējas procesa efektivitāti. Ņemot vērā, ka administratora pienākums ir nodrošināt maksātnespējas procesa efektivitāti, un nodrošināt šā procesa likumīgu norisi, līdz ar to tiks nodrošināta sabiedrības uzticība administratoriem un maksātnespējas procesam kopumā, tādējādi pozitīvi ietekmējot sabiedrības un tautsaimniecības attīstību.

Saistībā ar administratoru kvalifikācijas kontroles funkciju Maksātnespējai administrācijai ir noteikti turpmāk norādītie papildu uzdevumi.

**1.1. Administratora eksāmena organizēšana un tā norises nodrošināšana, administratora iecelšana amatā**

Saskaņā ar Maksātnespējas likuma 16.1 panta pirmo daļu priekšnosacījums iecelšanai amatā ir administratora eksāmena nokārtošana. Eksaminācijas komisijā, kuru ieceļ tieslietu ministrs, ir pa vienam pārstāvim no Tieslietu ministrijas, Maksātnespējas administrācijas, augstskolu akadēmiskā personāla un biedrības "Latvijas sertificēto maksātnespējas procesa administratoru asociācija" (turpmāk – Administratoru asociācija), Tieslietu padomes noteiktais rajona (pilsētas) tiesas tiesnesis un Maksātnespējas jautājumu konsultatīvās padomes deleģēts nevalstiskās organizācijas pārstāvis.

Eksaminācijas komisijas darbu nodrošina Maksātnespējas administrācija. Pildot Maksātnespējas likumā noteikto pienākumu – nodrošināt eksaminācijas komisijas darbu –, kā arī ieceļot administratoru amatā, Maksātnespējas administrācijai un tās direktoram ir šādi papildu pienākumi:

- izziņot administratora eksāmena pieteikšanās un norises laiku un vietu;

- pieņemt un izskatīt administratora amata pretendentu iesniegumus eksāmena kārtošanai, izvērtējot pretendentu atbilstību Maksātnespējas likuma prasībām, kā arī pieņemt lēmumu par atļauju vai atteikumu kārtot administratora eksāmenu;

- nodrošināt telpas un aprīkojumu administratora eksāmena norisei;

- sagatavot administratora amata pretendentiem administratora eksāmena materiālus;

- organizēt administratora eksāmena norisi – reģistrēt administratora amata pretendentus dalībai administratora eksāmenā; iepazīstināt administratora amata pretendentus ar eksāmena norises noteikumiem; izdalīt administratora eksāmena materiālus; uzraudzīt administratora eksāmena norises atbilstību normatīvo aktu prasībām; pieņemt administratora eksāmena materiālus no administratora amata pretendentiem un nodot tos eksaminācijas komisijai;

- pieņemt lēmumus par administratora amata pretendenta iecelšanu amatā vai par atteikumu iecelt amatā un tos paziņot;

- apkopot un nodot eksaminācijas komisijai informāciju par administratora pretendenta iespējamo neatbilstību nevainojamas reputācijas prasībai;

- izgatavot un izsniegt administratora apliecības.

**1.2. Kvalifikācijas eksāmena organizēšana un tā norises nodrošināšana**

Maksātnespējas likuma 16.2 panta pirmajā daļā ir noteikts, ka pēc iecelšanas amatā administrators reizi divos gados, skaitot no amatā iecelšanas dienas vai iepriekšējā kvalifikācijas eksāmena nokārtošanas dienas, kārto kvalifikācijas eksāmenu. Attiecīgā panta piektajā daļā ir noteikts, ka kvalifikācijas eksāmenu, kuru pieņem eksaminācijas komisija, organizē un tā norisi nodrošina Maksātnespējas administrācija.

**1.3. Administratora amata darbības apturēšana, atstādināšana no administratora amata, atbrīvošana un atcelšana no administratora amata**

Saskaņā ar Maksātnespējas likuma 17.3pantu Maksātnespējas administrācijai jānodrošina administratora amata darbības apturēšana, izskatot administratora iesniegumu un pieņemot lēmumu par administratora amata darbības apturēšanu, ja pastāv Maksātnespējas likumā noteiktie priekšnoteikumi. Saskaņā ar Maksātnespējas likuma 17.1pantu Maksātnespējas administrācijai jānodrošina administratora iesnieguma par atbrīvošanu no administratora amata izskatīšana un attiecīga lēmuma pieņemšana. Saskaņā ar Maksātnespējas likuma 17.3pantu Maksātnespējas administrācijas direktors Maksātnespējas likumā noteiktajos gadījumos var pieņemt lēmumu par atstādināšana no administratora amata darbības veikšanas. Savukārt Saskaņā ar Maksātnespējas likuma 17.2pantu Maksātnespējas administrācijas direktoram ir pienākums Maksātnespējas likumā noteiktajos gadījumos atcelt administratoru no amata, tostarp, pamatojoties uz disciplinārlietu komisijas lēmumu, ar kuru ierosināts administratoru atcelt no amata.

**1.4. Administratora sertifikāta darbības apturēšana, izbeigšana un tā anulēšana**

Saskaņā ar Maksātnespējas likuma pārejas noteikumu 38. punktu, sākot ar 2017. gada 6. janvāri, Administratoru asociācijas uzdevumu pieņemt lēmumu par izsniegtā administratora sertifikāta darbības apturēšanu, izbeigšanu un tā anulēšanu atbilstoši likuma noteikumiem, kas bija spēkā līdz dienai, kad stājās spēkā šā likuma grozījumi, kuri paredz administratora iecelšanu amatā, pilda Maksātnespējas administrācija. Pieņemot lēmumu par administratora sertifikāta darbības apturēšanu, izbeigšanu un tā anulēšanu, piemēro Ministru kabineta 2010. gada 9. novembra noteikumos Nr. 1038 "[Maksātnespējas procesa administratoru pretendentu apmācības un maksātnespējas procesa administratoru sertificēšanas kārtība](https://likumi.lv/ta/id/221287-maksatnespejas-procesa-administratoru-pretendentu-apmacibas-un-maksatnespejas-procesa-administratoru-sertificesanas-kartiba)" paredzēto kārtību, ciktāl tā nav pretrunā ar šā likuma mērķi.

Ievērojot minēto, līdz brīdim, kamēr sertificētie administratori pēc kvalifikācijas eksāmena nokārtošanas tiks iecelti administratora amatā, Maksātnespējas administrācijai Maksātnespējas likumā noteiktajos gadījumos būs jāizskata jautājums un jāpieņem lēmums par administratora sertifikāta darbības apturēšanu, izbeigšanu un tā anulēšanu.

**1.5. Ziņu pieejamības nodrošināšana ierakstu izdarīšanai maksātnespējas reģistrā**

Veicot minētos uzdevumus, maksātnespējas administrācijai jānodrošina informācijas kas skar administratora iecelšanu amatā, amata darbības apturēšanu, atstādināšanu no administratora amata, kā arī atcelšanu no administratoru amata pieejamību Latvijas Republikas Uzņēmumu reģistram, kas kārto maksātnespējas reģistru. Vienlaikus Maksātnespējas administrācijai ir pienākums sniegt ziņas Latvijas Republikas Uzņēmumu reģistram, kas kārto maksātnespējas reģistru, par visām izmainām attiecībā uz informāciju, kas norādīta Maksātnespējas likuma 18. pantā ierakstu izdarīšanai maksātnespējas reģistrā.

**1.6. Disciplinārlietu komisijas darba nodrošināšana**

Disciplinārlietas pret administratoriem izskata disciplinārlietu komisija, kuru apstiprina tieslietu ministrs un kuras sastāvā ir pārstāvji no Tieslietu ministrijas, Maksātnespējas administrācijas, Augstākās tiesas un Administratoru asociācijas. Disciplinārlietu komisijas darbu nodrošina un organizē Maksātnespējas administrācija. Nodrošinot disciplinārlietu komisijas darbu, Maksātnespējas administrācijai ir šādi papildu pienākumi:

- izvērtēt Maksātnespējas administrācijas rīcībā esošo vai no Maksātnespējas likuma 31.1 pantā pirmajā daļā noteiktajiem subjektiem saņemto informāciju par administratora profesionālās darbības pārkāpumiem un sagatavot lēmumu par disciplinārlietas ierosināšanu vai atteikumu ierosināt disciplinārlietu pret administratoru vai tiesiskās aizsardzības procesa uzraugošo personu;

- protokolēt disciplinārlietu komisijas sēdes;

- nodrošināt disciplinārlietu materiālu uzskaiti un uzglabāšanu atbilstoši normatīvo aktu prasībām.

**Administratoru eksaminācijas, iecelšanas amatā un disciplināratbildības nodrošināšanai nepieciešamā finansējuma kopsavilkums**

Minētie uzdevumi Maksātnespējas administrācijas kompetencē tika nodoti 2017. gada 6. janvārī un iepriekš iestāde šos uzdevumus nav veikusi, attiecīgi šo funkciju veikšanai nepieciešams papildu finansējums.

Šobrīd minēto uzdevumu izpildi Maksātnespējas administrācija nodrošina, nodarbinātajiem strādājot paaugstinātas intensitātes apstākļos, kā arī, piesaistot noteiktu uzdevumu izpildei citu struktūrvienību nodarbinātos, kā rezultātā nodarbinātie, kas pilda papildu pienākumus, nevar pilnā apmērā pievērsties pamatpienākumu veikšanai. No 2016. gada septembra Maksātnespējas administrācijai tika piešķirti papildus līdzekļi nodarbināto mēnešalgu palielināšanai, kā rezultātā samazinājās personāla mainība, tomēr papildus uzdevumu noteikšana Maksātnespējas administrācijai 2017. gadā ievērojami palielina darba apjomu un tā nodrošināšanai ir nepieciešami papildus nodarbinātie, jo pastāvīgos paaugstinātas intensitātes apstākļos ir iespējams strādāt tikai kādu laiku, nevis pastāvīgi.

Lai turpmāk pilnvērtīgi nodrošinātu Maksātnespējas likumā noteikto procedūru norisi, nepieciešams piešķirt trīs amata vietas, kā arī papildu finansējumu. Ministru kabinets 2017. gada 3. maijā ir pieņēmis Ministru kabineta noteikumus Nr. 233 "Maksātnespējas procesa administratoru un tiesiskās aizsardzības procesa uzraugošo personu disciplinārlietu noteikumi" (prot. Nr. 22 21. §), kuru anotācijas III sadaļā ir norādīta ietekme uz valsts budžetu (divas amata vietas – juriskonsulti). Ministru kabinets 2017. gada 30. maijā pieņēmis ir Ministru kabineta noteikumus Nr.288 "Maksātnespējas procesa administratora pretendentu apmācības, eksaminācijas kārtība, eksaminācijas komisijas darbības kārtība un maksātnespējas procesa administratoru amatā iecelšanas, atbrīvošanas, atcelšanas un atstādināšanas no amata un amata darbības apturēšanas kārtība" (prot. Nr. 28 35. §), kuru anotācijas III sadaļā ir norādīta ietekme uz valsts budžetu (viena amata vieta – juriskonsults). Papildus nepieciešamās amata vietas bez finansējuma tiks nodrošinātas Tieslietu ministrijas resora ietvaros, veicot amata vietu pārdali no Tiesu administrācijas. Tiesu administrācijai būtisku resursu daļu veido pašu ieņēmumi par sniegtajiem pakalpojumiem (aptuveni 63%) un attiecīgi arī finansējums atlīdzībai tiek virzīts no pašu ieņēmumiem. Veicot amata vietu pārdali Tieslietu ministrijas resora ietvaros no Tiesu administrācijas, nav iespējama pašu ieņēmumu pārdale (t.sk. turpmākajos periodos). Vienlaikus pašu ieņēmumu neizpildes gadījumā, Tiesu administrācijā esošās amata vietas arī nebija aizpildītas un nofinansētas un attiecīgi var tikt pārdalītas Maksātnespējas administrācijai bez finansējuma.

**Papildus nepieciešamais finansējums trijām amata vietām ir 86 953*euro* 2018. gadā un, sākot ar 2019. gadu, 82 783 *euro* ik gadu.**

**2. Tiesības pārbaudīt ar tiesiskās aizsardzības procesiem un maksātnespējas procesiem saistītos dokumentus**

Atbilstoši spēkā esošajam Maksātnespējas likuma regulējumam Maksātnespējas administrācijai ir noteiktas papildu tiesības pilnvērtīgai uzraudzības veikšanai, proti, ierasties tiesiskās aizsardzības procesa uzraugošās personas un administratora prakses vietā vai parādnieka ­– juridiskās personas – atrašanās vietā pārbaudes veikšanai. Minēto tiesību īstenošana ir viens no nozīmīgākajiem uzraudzības instrumentiem, jo, neveicot klātienes pārbaudes, bieži vien nav iespējams iegūt objektīvu un pilnīgu informāciju, kas nepieciešama savlaicīgai pārkāpuma konstatēšanai un tā novēršanai.

Maksātnespējas administrācijai īstenojot piešķirtās tiesības ierasties uzraugošās personas vai administratora prakses vietā pārbaužu veikšanai, vidējā termiņā un ilgtermiņā tiks sasniegts Pamatnostādnēs ietvertais politikas virziens – administratora profesijā strādā augsti kvalificēti profesionāļi ar amatam atbilstošām zināšanām, prasmēm, un personiskajām īpašībām – sasniegšanu, gan kopumā paaugstinās maksātnespējas procesa efektivitāti. Ņemot vērā, ka administratora pienākums ir nodrošināt maksātnespējas procesa efektivitāti, un nodrošināt šā procesa likumīgu norisi, līdz ar to tiks nodrošināta sabiedrības uzticība administratoriem un maksātnespējas procesam kopumā, tādējādi pozitīvi ietekmējot sabiedrības un tautsaimniecības attīstību.

Veicot minēto uzdevumu, Maksātnespējas administrācijai ir šādi papildu pienākumi:

- doties uz administratora prakses vietu vai parādnieka (juridiskās personas) juridisko adresi, kā arī tiesiskās aizsardzības procesa uzraugošās personas prakses vietu visā Latvijas teritorijā;

- pārbaudīt maksātnespējas procesa lietas un tiesiskās aizsardzības procesa lietas materiālus, administratora un tiesiskās aizsardzības procesa uzraugošās personas lietvedībā esošos dokumentus, kas ir saistīti ar administratora vai tiesiskās aizsardzības procesa uzraugošās personas profesionālo darbību, bet neattiecas uz konkrētu maksātnespējas procesu vai tiesiskās aizsardzības procesu;

- sastādīt procesuālās darbības protokolu.

Pārbaudes laikā, kuru realizēs vismaz divi iestādes pārstāvji nodrošinot četru acu principu, Maksātnespējas administrācijas amatpersonai ir tiesības pieprasīt un saņemt ar jebkuru tiesiskās aizsardzības procesa uzraugošās personas vai administratora lietvedībā esošo tiesiskās aizsardzības procesu, maksātnespējas procesu saistīto informāciju un dokumentus, tiesības pieprasīt un saņemt informāciju un dokumentus par administratora ieņēmumu un izdevumu uzskaiti, pildot administratora amata pienākumus, kā arī tiesības pieprasīt un saņemt no tiesiskās aizsardzības procesa uzraugošās personas vai administratora rakstveida vai mutvārdu paskaidrojumus. Atbilstoši Maksātnespējas likuma regulējumam tiesības veikt šādu pārbaudi Maksātnespējas administrācija īstenos, sākot ar 2017. gada 1. jūliju.

Šāds uzraudzības instruments palīdzēs efektīvi un vispusīgi izvērtēt administratora rīcību gadījumos, kad ir nepieciešams nekavējoties iegūt noteiktus ar maksātnespējas procesu saistītus dokumentus, kā arī novērsīs iespēju administratoram izvairīties sniegt Maksātnespējas administrācijas pieprasītos dokumentus. Vienlaikus Maksātnespējas administrācijas tiesības ierasties administratora prakses vietā ļaus efektīvi konstatēt un novērst gadījumus, kad administratori neatbilstoši glabā ar maksātnespējas procesiem saistītos dokumentus, nenodrošina sasniedzamību prakses vietā, maksātnespējas reģistrā norāda fiktīvu administratora prakses vietas adresi, neatļauti administrē citu administratoru lietvedībā esošos maksātnespējas procesus u. c.

Maksātnespējas administrācijā šobrīd ir pieci juriskonsulti uzraudzības nodrošināšanai maksātnespējas procesos un tiesiskās aizsardzības procesos. Ņemot vērā, ka šobrīd vidējais maksātnespējas procesu skaits ir 6500, līdz ar to vidēji katram juriskonsultam uzraudzībā ir apmēram 1080 aktīvi procesi. Administratora rīcību konkrētā procesā jebkurā gadījumā uzrauga, ja par to ir saņemtas attiecīgas ziņas (sūdzības, Valsts policijas un citu valsts iestāžu, trešo personu pieprasījumi/informācija, publiskās telpas informācija).

Pienākums veikt pārbaudes administratora un tiesiskās aizsardzības procesa uzraugošās personas prakses vietā un parādnieka – juridiskās personas – juridiskajā adresē ir jauns uzdevums, kas iestādes kompetencē tiks nodots, sākot ar 2017. gada 1. jūliju, un iepriekš iestāde to nav veikusi, kā arī šīs funkcijas veikšanai līdz šim nav bijis piešķirts finansējums. Līdz papildu finansējuma piešķiršanai, sākot ar 2017. gada 1. jūliju, minētā uzdevuma izpildi Maksātnespējas administrācija plāno nodrošināt ierobežotā apmērā, izmantojot esošo resursu un strādājot paaugstinātas intensitātes režīmā, līdz papildu nodarbināto piesaistīšanai. Tas ir īstermiņa risinājums, jo pastāvīgos paaugstinātas intensitātes apstākļos ir iespējams strādāt tikai kādu laiku, nevis pastāvīgi.

Lai nodrošinātu pilnvērtīgu Maksātnespējas likumā noteikto procedūru norisi, nepieciešams piešķirt četras amata vietas, kā arī papildu finansējumu.

Izvērtējot papildu amata vietu nepieciešamību tika ņemti vērā šādi aspekti:

- administratoru uzraudzībasrisku vadības mehānisma ieviešana;

- apstāklis, ka tuvākajā nākotnē tiks pabeigti procesi, kuri uzsākti saskaņā ar likumu "Par uzņēmumu un uzņēmējsabiedrību maksātnespēju", un juridisko personu maksātnespējas procesi, kuri uzsākti saskaņā ar Maksātnespējas likumu (spēkā no 2008. gada 1. janvāra līdz 2010. gada 31. oktobrim);

- apstāklis, ka Sistēma atvieglo uzraudzību, nodrošina iespēju sekot līdzi pārskatu iesniegšanas vai neiesniegšanas faktam, pārskatos norādītajai informācijai, kā arī apkopot statistikas datus un manuāli nav jāpārbauda pārskatu iesniegšana, nav jāraksta atgādinājuma vēstules administratoriem.

Papildus nepieciešamais finansējums četrām amata vietām 2018. gadā sastāda 125 892 *euro* un, sākot no 2019. gada, - 115 382 *euro* gadā ik gadu (skat. Tabulu Nr.1). Papildus nepieciešamās amata vietas bez finansējuma tiks nodrošinātas Tieslietu ministrijas resora ietvaros, veicot amata vietu pārdali no Valsts zemes dienesta. Valsts zemes dienestam būtisku resursu daļu veido pašu ieņēmumi par sniegtajiem pakalpojumiem (aptuveni 63%) un attiecīgi arī finansējums atlīdzībai tiek virzīts no pašu ieņēmumiem. Veicot amata vietu pārdali Tieslietu ministrijas resora ietvaros no Valsts zemes dienesta, nav iespējama pašu ieņēmumu pārdale (t.sk. turpmākajos periodos). Vienlaikus pašu ieņēmumu neizpildes gadījumā, Valsts zemes dienestā esošās amata vietas arī nebija aizpildītas un nofinansētas un attiecīgi var tikt pārdalītas Maksātnespējas administrācijai bez finansējuma.

Tabula Nr.1

**Uzraudzības stiprināšanai nepieciešamo štata vietu finansējums**

|  |  |  |  |  |  |  |
| --- | --- | --- | --- | --- | --- | --- |
| **Pasākuma nosaukums** | | **Uzraudzības stiprināšana** | | | | |
| Uzsākšanas gads | | **2018. gads** | | | | **2019. gads** |
| **EKK** | **Izdevumu postenis** | **Skaits** | **Vidējā summa, EUR** | **Mēnešu skaits** | **KOPĀ, EUR** | **KOPĀ, EUR** |
|  | **Izdevumi kopā** |  |  |  | **125 892** | **115 382** |
| **1000** | **Atlīdzība** | | | | **102 481** | **102 481** |
| **1100** | **Atalgojums** | | | | **79 604** | **79 604** |
| 1110 | Darba samaksa | | | | 66 336 | 66 336 |
| 1114 | Jurists 21.saime, IV līmenis (11.mēnešalgu grupa)\* | 4 | 1382 | 12 | 66 336 | 66 336 |
| 1140 | Piemaksas, prēmijas un naudas balvas | | | | 13 268 | 13 268 |
|  | Vispārējā piemaksa 10% apmērā no plānoto amata vietu skaitam plānotās mēnešalgu kopsummas |  | 66 336 | 10% | 6 634 | 6 634 |
|  | Prēmijas un naudas balvas 10% apmērā no plānoto amata vietu skaitam plānotās mēnešalgu kopsummas |  | 66 336 | 10% | 6 634 | 6 634 |
| **1200** | **Darba devēja valsts sociālās apdrošināšanas obligātās iemaksas, pabalsti un kompensācijas** | | | | **22 878** | **22 878** |
| 1210 | Darba devēja valsts sociālās apdrošināšanas obligātās iemaksas |  |  |  | 19 561 | 19 561 |
| 1220 | Darba devēja pabalsti, kompensācijas un citi maksājumi | | | | 3 317 | 3 317 |
|  | Sociālās garantijas, plāno 5% apmērā no plānoto amata vietu skaitam plānotās mēnešalgu kopsummas |  | 66 336 | 5% | 3 317 | 3 317 |
| **2000** | **Preces un pakalpojumi** | | | | **15 911** | **12 901** |
| 2100 | Komandējumi | | | | 5 000 | 5 000 |
| 2200 | Pakalpojumu apmaksa | | | | 9 015 | 7 565 |
| 2219 | Sakaru pakalpojumi | 4 | 15 | 12 | 720 | 720 |
| 2219 | Telefona un interneta ievilkšana | 1 | 1450 | 1 | 1 450 | 0 |
| 2221 | Izdevumi par apkuri 46.7m2 | 46.7 | 2 | 7 | 654 | 654 |
| 2222 | Izdevumi par ūdeni un kanalizāciju | 4 | 2 | 12 | 96 | 96 |
| 2223 | Izdevumi par elektroenerģiju | 4 | 15 | 12 | 720 | 720 |
| 2235 | Izdevumi par saņemtajiem apmācību pakalpojumiem | 4 | 60 | 1 | 240 | 240 |
| 2243 | Datortehnikas apkalpošana | 4 | 5 | 12 | 240 | 240 |
| 2244 | Telpu uzkopšana 46.7m2 | 46.7 | 1 | 12 | 560 | 560 |
| 2251 | Informācijas sistēmas uzturēšana | 4 | 40 | 12 | 1 920 | 1 920 |
| 2261 | Telpu noma 46.7m2 | 46.7 | 4.31 | 12 | 2 415 | 2 415 |
| **2300** | **Krājumi, materiāli, energoresursi, preces, biroja preces un inventārs, kurus neuzskaita kodā 5000** | | | | **1 896** | **336** |
| 2311 | Kancelejas preces | 4 | 7 | 12 | 336 | 336 |
| 2312 | Krēsli | 4 | 100 | 1 | 400 | 0 |
| 2312 | Galdi | 4 | 210 | 1 | 840 | 0 |
| 2312 | UPS | 4 | 80 | 1 | 320 | 0 |
| **5000** | **Kapitālie izdevumi** | | | | **7 500** | **0** |
| 5238 | Dators | 4 | 1000 | X | 4 000 | 0 |
| 5238 | Tīkla printeris | 1 | 3500 | X | 3 500 | 0 |

\* Amatu klasificēšanas rezultātu apkopojuma saskaņošana ar Valsts kanceleju tiks veikta līdz 2017. gada 1. novembrim

Atbilstoši Pamatnostādņu īstenošanas plāna 2.4.2. apakšpunktā noteiktajam pēc normatīvā regulējuma spēkā stāšanās, t.i., pēc 2017. gada 1. jūlija Maksātnespējas administrācijai ir jāveic plānotās 20 pārbaudes gadā. Vienlaikus ir plānots īstenot apmēram 25 neplānotas pārbaudes gadā, reaģējot uz iesniegtajām sūdzībām un uzraudzības kārtībā. Jāņem vērā, ka tiesiskās aizsardzības procesa uzraugošo personu un administratoru prakses vietas, kā arī parādnieku – juridisko personu – atrašanās vietas ir dažādās Latvijas pilsētās, un nokļūšana līdz attiecīgajai vietai ar sabiedrisko transportu būtiski samazina to laiku, ko konkrētais nodarbinātais var izmantot citu uzraudzības pasākumu veikšanai.

Tāpat Maksātnespējas administrācijai ir pienākums piedalīties tiesas sēdēs, kā arī tiesības piedalīties kreditoru sapulcēs. Šobrīd tiesas sēžu un kreditoru sapulču apmeklēšana tiek veikta esošo resursu ietvaros, ņemot vērā attiecīgā maksātnespējas procesa norises gaitu (sarežģītību, nozīmīgumu, seku apmēru u.c. rādītājus), jo Maksātnespējas administrācijai nav resursu, lai apmeklētu visas tiesas sēdes, kurās esam procesa dalībnieka statusā, un kreditoru sapulces. 2016. gadā Maksātnespējas administrācija ir piedalījusies 80 tiesas sēdēs, galvenokārt rajona (pilsētas) tiesas Rīgas apgabaltiesas darbības teritorijā, tomēr ir apmeklētas arī tiesas sēdes Liepājā, Daugavpilī, Gulbenē, Limbažos un Valmierā. Vidēji Maksātnespējas administrācija apmeklē 40% no tiesas sēdēm, kurās būtu jāierodas un jāpārstāv valsts intereses. Ierobežotu resursu dēļ 2016. gadā Maksātnespējas administrācija ir piedalījusies tikai trijās kreditoru sapulcēs, kas ir apmēram 1% no visām notiekošajām kreditoru sapulcēm gadā, lai arī kreditoru sapulcēs pieņemto lēmumu preventīvā kontrole ir atzīstama par efektīvu uzraudzības mehānismu. Tāpat jāņem vērā, ka uzraudzības pasākumi prakses vietās dažādos Latvijas reģionos, kā arī tiesas sēžu apmeklējumi sakritīs vienlaicīgi.

Ņemot vērā visus norādītos apstākļus, efektīvai uzdevuma izpildei ir nepieciešamas divas automašīnas, kuras vajadzīgas gan nokļūšanai līdz pārbaudes veikšanas vietām, gan nokļūšanai uz tiesas sēdēm un kreditoru sapulcēm. Maksātnespējas administrācijas rīcībā tai noteikto funkciju veikšanai šobrīd ir viena automašīna, kura ir iegādāta, izveidojot iestādi 2002. gadā, un, pēc 15 gadu ekspluatācijas tās tehniskais stāvoklis ļauj to izmanot tikai Rīgas robežās, un arī tikai gadījumos, ja tā neatrodas remontā. Nodarbinātie, kuriem ir jādodas uz tiesas sēdēm vai kreditoru sapulcēm ārpus Rīgas, izmanto personīgās automašīnas vai sabiedrisko transportu. Šāda prakse nav īpaši efektīva, ņemot vērā, ka visiem nodarbinātajiem, kuriem jādodas ārpus Rīgas, nav personīgo automašīnu, un sabiedriskā transporta izmantošana ievērojami paildzina ceļā pavadīto laiku, jo ir jāpielāgojas sabiedriskā transporta kursēšanas grafikam. Šo vienīgo automašīnu ir paredzēts atsavināt normatīvajā regulējumā paredzētajā kārtībā pēc nomas automašīnu ekspluatācijas uzsākšanas un tad Maksātnespējas administrācijas rīcībā būs divas automašīnas.

Saskaņā ar 2012. gada 11. oktobra Ministru kabineta instrukcijā Nr. 12 "Dienesta vieglo automobiļu iegādes un nomas kārtība" noteikto, Maksātnespējas administrācijai ir tiesības nomāt kompaktklases automašīnas līdz 545 *euro* (ar pievienotās vērtības nodokli 660 *euro*) mēnesī, vai iegādāties to par maksimums 18 000 *euro* (ar pievienotās vērtības nodokli 21 780 *euro*). Ņemot vērā ekonomisko izvērtējumu (skat. Tabulu Nr. 2), automašīnas izdevīgāk ir nomāt nevis pirkt.

Tabula Nr. 2

**Automašīnu iegādes ekonomiskais izvērtējums**

|  |  |  |  |  |
| --- | --- | --- | --- | --- |
| **Izdevumi nomas mašīnai** | **Gads** | | | **Kopā 3 gados izdevumi** |
| **2018** | **2019** | **2020** |
| Noma 660x12mēneši | 7 913 | 7 913 | 7 913 |
| Degviela | 2 640 | 2 640 | 2 640 |
| Stāvvieta, mazgāšanas šķidrums u.c. | 200 | 200 | 200 |
| **Kopā gadā viena mašīna** | 10 753 | 10 753 | 10 753 | 32 259 |
| **Kopā gadā divas mašīnas** | 21 506 | 21 506 | 21 506 | 64 518 |
| **Izdevumi mašīnas iegādei īpašumā** | **2018** | **2019** | **2020** |  |
| Pirkšanas cena | 21 780 |  |  | **Kopā 3 gados izdevumi** |
| Ikgadējais nodoklis un tehniskā apskate | 150 | 150 | 150 |
| OCTA+KASKO | 450 | 450 | 450 |
| Apkopes | 100 | 200 | 200 |
| Riepas |  | 800 |  |
| Degviela | 2 640 | 2 640 | 2 640 |
| Stāvvieta, mazgāšanas šķidrums u.c. | 200 | 200 | 200 |
| **Kopā gadā viena mašīna** | 25 320 | 4 440 | 3 640 | 33 400 |
| **Kopā gadā divas mašīnas** | 50 640 | 8 880 | 7 280 | 66 800 |

Ņemot vērā minēto, Maksātnespējas administrācijai nepieciešams papildus piešķirt 18 666 *euro* (7 913 x 2 automašīnas = 15 826 *euro* nomai + uzturēšanas izdevumi 2 840 *euro*) automašīnu nomai un uzturēšanai, sākot no 2018. gada, ik gadu.

**Pārbaužu veikšanai nepieciešamā finansējuma kopsavilkums**

Ņemot vērā šajā punktā norādīto, lai nodrošinātu Maksātnespējas likumā noteikto jauno funkciju un tām atbilstošu procedūru norisi, nepieciešams piešķirt četras amata vietas, kā arī papildu finansējumu atlīdzībām un automašīnu iegādei. **Papildus nepieciešamais finansējums četrām amata vietām un divām automašīnām ir 144 558*euro* 2018. gadā un 134 048 *euro* gadā, sākot no 2019. gada, ik gadu.**

**3. Sistēmas uzturēšana un attīstīšana, kā arī informācijas publicēšana Maksātnespējas administrācijas tīmekļvietnē**

Maksātnespējas administrācijas viens no pamatuzdevumiem ir administratoru darbības uzraudzības nodrošināšana tiesiskās aizsardzības procesos un maksātnespējas procesos. Īstenojot minēto funkciju, tiek apstrādāts ievērojams informācijas apjoms, tostarp administratoru darbības pārskati.

Lai atvieglotu administratoru darbības pārskatos iekļautās informācijas atlasi, apstrādi un analīzi, kā arī nodrošinātu pārskatu iesniegšanas kontroli, tādējādi paaugstinot uzraudzības procesa efektivitāti, Maksātnespējas administrācijā tika izstrādāta un 2016. gada aprīlī ieviesta Sistēma, kas ļauj iesniegt un apstrādāt administratora darbības pārskatus elektroniskā veidā. Sistēma nodrošina iespēju sekot līdzi pārskatu iesniegšanas vai neiesniegšanas faktam, pārskatos norādītajai informācijai, kā arī apkopot statistikas datus. Līdz minētās sistēmas ieviešanai, Maksātnespējas administrācija pārskatu iesniegšanas kontroli veica tikai uzraugot konkrētus procesus, jo pilnīgas informācijas aptveršanai bija nepieciešams liels manuāla darba apjoms, kura realizēšanai nebija nepieciešamo resursu. To norādīja arī 2016. gadā publiskotais Ārvalstu investoru padomes pasūtītais un Deloitte veiktais pētījums par maksātnespējas situāciju valstī. Minētais pētījums bija pamats būtisku izmaiņu uzsākšanai maksātnespējas jomā, tai skaitā Pamatnostādņu pieņemšanai, Maksātnespējas likuma grozījumiem un arī turpmāk plānotajām būtiskajām izmaiņām gan normatīvajā regulējumā, gan papildus resursu piesaistīšanā maksātnespējas uzraudzībā un kontrolē iesaistītajām institūcijām.

Atbilstoši Maksātnespējas likuma grozījumiem, kas stājās spēkā 2017. gada 6. janvārī ir noteikts, kādas ziņas jāiekļauj Sistēmā, tādējādi būtiski paplašinot šobrīd minētajā Sistēmā iekļaujamo ziņu apjomu, vienlaikus paredzot, ka attiecīgais regulējums par Sistēmas darbību stājas spēkā 2018. gada 1. jūlijā. Tāpat Maksātnespējas likumā noteikts, ka Sistēma sekmē Maksātnespējas administrācijas uzdevumu veikšanu, normatīvajos aktos noteikto ziņu sagatavošanu un publiskošanu Maksātnespējas administrācijas tīmekļvietnē, kā arī informācijas apriti starp maksātnespējas procesā iesaistītajām personām un institūcijām.

Vienlaikus, lai nodrošinātu sabiedrības kontroli par tiesiskās aizsardzības procesu un maksātnespējas procesu norisi un informētu sabiedrību par tiesiskās aizsardzības procesu uzraugošo personu un administratoru darbības rādītājiem, Maksātnespējas administrācijas tīmekļvietnē daļēji tiks publiskota Sistēmā iesniegtā informācija, kā arī papildu ziņas, kuras ir noteiktas minētajos Maksātnespējas likuma grozījumos.

Sistēma tika izveidota, lai administratori Maksātnespējas administrācijā iesniegtu administratoru darbības pārskatus elektroniskā formā un būtu atvieglota pārskatu iesniegšanas kontrole un tajos norādītās informācijas analīze un apstrāde. Minētā Sistēma tika veidota kā rīks, kas ļauj iesniegt un apstrādāt administratora darbības pārskatu elektroniskā veidā, kas atvieglotu Maksātnespējas administrācijas noteiktās funkcijas – pārskatu iesniegšanas un uzraudzības kontrole – veikšanu. Savukārt informācijas apjoms, kurš saskaņā ar likuma grozījumiem no 2018. gada 1. jūlija ir jāpublisko Maksātnespējas administrācijai ar Sistēmas palīdzību, ir būtiski apjomīgāks, nekā tikai pārskatu iesniegšana, un prasa pilnīgi jaunu papildus funkcionalitātes programmēšanu minētajā Sistēmā, kurai ir noteikts valsts nozīmes informācijas sistēmas statuss, kas prasa pilnīgi cita drošības līmeņa nodrošinājumu.

Sistēmā iekļautās informācijas publicitāte Maksātnespējas likumā noteiktajā apjomā ir nodrošināma, sākot ar 2018. gada 1. jūliju.

Nodrošinot minētajā Sistēmā esošās informācijas publisko pieejamību, jāievēro fizisko personu datu un komercnoslēpuma aizsardzības prasības, līdz ar to nav iespējams nodrošināt tiešo piekļuvi Sistēmai neidentificētiem lietotājiem. Tādējādi Sistēmā ietverto ziņu publicitātes nodrošināšanai ir jāizveido atsevišķa programmatūra.

Šobrīd finansējums Sistēmā ietverto ziņu publicitātes nodrošināšanai nav paredzēts. Lai nodrošinātu Maksātnespējas likumā paredzēto Sistēmā ietverto ziņu publicitāti, nepieciešams piešķirt papildu finanšu līdzekļus šādā apmērā: programmatūras izstrādei **–** 104 000 *euro;* papildu drošības prasību nodrošināšanai, jo Sistēmai ar Maksātnespējas likumu ir noteikts valsts nozīmes informācijas sistēmas statuss, kurai drošības prasības ir augstākas, (servera noma) – 6 000 *euro* (gadā). Ievērojot minēto, ir nepieciešams piešķirt papildu finansējumu Sistēmā ietverto ziņu publicitātes nodrošināšanai 2018. gadā 110 000 *euro* apmērā un, sākot ar 2019. gadu, ik gadu servera nomai 6 000 *euro* gadā un sistēmas uzturēšanai 20 800 *euro* gadā, kopā 26 800 *euro* gadā.

Tāpat, nodrošinot Sistēmā ietverto ziņu publicitāti, nepieciešams izstrādāt un ieviest jaunu tīmekļvietni, kam ir nepieciešami papildu finanšu līdzekļi. Maksātnespējas administrācijas tīmekļvietne ir ieviesta 2009. gadā, tā ir izstrādāta atbilstoši tā laika normatīvo aktu prasībām un pieejamajiem finanšu līdzekļiem, tādēļ šobrīd tīmekļvietne ir novecojusi, tās administrēšana ir sarežģīta un funkcionalitāte ierobežota, un Maksātnespējas administrācijas nodarbinātiem, kas nodrošina tīmekļvietnes administrēšanu, ir iespējams veikt tikai minimālās darbības informācijas ievietošanai, kuras neatbilst plānotajam informācijas publiskošanas apjomam.

Ņemot vērā, ka Valsts kanceleja šobrīd strādā pie projekta kopējas platformas izveidei valsts pārvaldes iestāžu tīmekļvietnēm un pirmās iestādes savas tīmekļvietnes rindas kārtībā uz jaunās platformas varēs izstrādāt, sākot no 2019. gada, Maksātnespējas administrācijai būs nepieciešami finanšu līdzekļi kopējās platformas pielāgošanai iestādes vajadzībām, tai skaitā arī informācijas sistēmu integrēšanai tīmekļvietnē. Maksātnespējas administrācijas tīmekļvietnes pielāgošanas un informācijas sistēmu integrēšanas tīmekļvietnē izmaksas veido 25 000 *euro*. Šobrīd finansējums Maksātnespējas administrācijas tīmekļvietnes pielāgošanai un informācijas sistēmu integrēšanai nav paredzēts. Ievērojot minēto, Maksātnespējas administrācijas tīmekļa vietnes pielāgošanai 2020. gadā ir nepieciešams piešķirt papildu finansējumu 25 000 *euro* apmērā.

**Sistēmas uzturēšanai un attīstīšanai, kā arī informācijas publicēšanai Maksātnespējas administrācijas tīmekļvietnē nepieciešamā finansējuma kopsavilkums**

Ņemot vērā šajā punktā norādīto, lai nodrošinātu Maksātnespējas likumā noteikto jauno funkciju un tām atbilstošu procedūru norisi, nepieciešams piešķirt papildu finansējumu Sistēmas publicitātei un tīmekļa vietnes izstrādei un uzturēšanai. **Papildus nepieciešamais finansējums ir 110 000*euro* 2018. gadā, 26 800 *euro* 2019. gadā, 51 800 *euro* 2020. gadā un 31 800 *euro* gadā, sākot ar 2021. gadu, ik gadu.**

**III.  pamatnostādnēs un to īstenošanas plānā noteikto papilduzdevumu izpildes nodrošināšana**

Pamatnostādnēs ir iekļauts uzdevums stiprināt Maksātnespējas administrācijas kapacitāti, kā arī noteikti galvenie Maksātnespējas administrācijas kompetencē esošie uzdevumi un no tiem izrietošie pasākumi, kas saistīti ar Maksātnespējas administrācijas kompetences un kapacitātes stiprināšanu. Pamatnostādnēs ietverti gan tādi pasākumi, kas ir vērsti uz esošo Maksātnespējas administrācijas uzdevumu veikšanas efektivitātes paaugstināšanu, piemēram, administratoru uzraudzības risku vadības mehānisma izstrāde, informācijas tehnoloģiju (turpmāk – IT) sistēmu attīstība un pilnveidošana, administratoru pretendentu saraksta (rindas) darbības uzlabošana, nejaušības principa stiprināšana un IT audita regulāra veikšana, gan tādi pasākumi, kas saistīti ar veicamo Maksātnespējas administrācijas uzdevumu loka paplašināšanu, piemēram, administratoru ienākšanas profesijā organizēšana, ar to aizstājot līdzšinējo administratoru sertificēšanu utt. Pamatnostādņu īstenošanas plānā iekļauto pasākumu kopums ir vērsts uz Maksātnespējas administrācijas veiktā uzraudzības procesa efektivitātes paaugstināšanu, tādējādi uzlabojot maksātnespējas procesa efektivitāti un kvalitāti.

**1. Administratoru uzraudzības risku vadības mehānisms**

Viens no Maksātnespējas administrācijas uzdevumiem ir tiesiskās aizsardzības procesa, juridiskās personas maksātnespējas procesa un fiziskās personas maksātnespējas procesa uzraudzības nodrošināšana. Administratora rīcību konkrētā procesā jebkurā gadījumā pārbauda, ja par to ir saņemtas ziņas (sūdzības, fizisko un juridisko personu pieprasījumi un informācija, publiskās telpas informācija).

Maksātnespējas administrācijas kapacitātes stiprināšana nodrošina to, ka iestāde var efektīvi veikt uzraudzības darbības, kas nav tieši saistītas ar, piemēram, sūdzību izskatīšanu, un pievērst uzmanību tādu pārkāpumu novēršanai, ko šobrīd neveic nepietiekamo resursu dēļ. Lai gan Maksātnespējas administrācijas īstenoto uzraudzības veikšanu būtiski atvieglojusi Sistēmas ieviešana, tomēr, lai efektivizētu uzraudzību, nepieciešams izstrādāt administratoru uzraudzības risku vadības mehānismu, jo fiziski pārbaudīt visus aktīvos procesus (šobrīd apmēram 6500 procesi) nav lietderīgi un faktiski iespējams.

Ievērojot minēto un atbilstoši Pamatnostādņu īstenošanas plānā noteiktajam, Maksātnespējas administrācijai līdz 2017. gada 31. maijam jāizstrādā risku vadības mehānisms, lai savlaicīgi un precīzi identificētu administratorus un procesus, kur ir saskatāms prettiesiskas rīcības risks. Maksātnespējas procesu uzraudzībā nekad iepriekš nav ticis izmantots risku vadības mehānisma princips, līdz ar to tas ir pilnībā jāveido un jāievieš no jauna. Maksātnespējas administrācija ir izveidojusi risku vadības mehānismu, kas sevī ietver administratoru, sakārtojot tos noteiktās riska grupās un atlasot pēc noteiktiem kritērijiem attiecīgās riska grupas administratoru pārbaužu apjomu, un pēc tam arī attiecīgā administratora lietvedībā esošo procesu atlasi pēc noteiktiem kritērijiem. Šobrīd gan administratoru, gan procesu izvērtējums tiek veikts, apstrādājot informāciju no vairākiem informācijas avotiem, un tas ir prasījis lielu resursu patēriņu, jo visas informācijas apstrāde tiek veikta manuāli. Ņemot vērā apstrādājamās informācijas apjomu, regularitāti un mūsdienu tehnoloģiju iespējas, lai atbrīvotu cilvēku resursu uzdevumu veikšanai, kurus nevar veikt programmas, risku vadības sistēmas darbības, kuras ir iespējams automatizēt, ir jāveic ar informācijas tehnoloģiju palīdzību.

Ņemot vērā, ka Sistēmas potenciāls pieļauj iespēju pilnveidot tās funkcionalitāti, tajā būtu lietderīgi iestrādāt administratoru uzraudzības risku vadības mehānismu, kas palīdzētu identificēt maksātnespējas procesus ar paaugstinātu pārkāpumu risku un kas izmaksās 30 000 *euro*. Tādējādi būtu nepieciešams attīstīt minēto Sistēmu, paredzot, ka atbilstoši konkrētiem kritērijiem Sistēma automātiski sniedz informāciju par iespējami pastāvošiem riskiem maksātnespējas procesā un tiesiskās aizsardzības procesā. Līdz ar to būtu iespējams nodrošināt pilnvērtīgāku un efektīvāku maksātnespējas procesu un tiesiskās aizsardzības procesu uzraudzību, jo samazināsies darbības, kuras šobrīd tiek veiktas manuāli.

**Administratoru uzraudzības risku vadības mehānisma ieviešanai nepieciešamā finansējuma kopsavilkums**

Šobrīd finansējums administratoru uzraudzības risku vadības mehānisma iestrādei Sistēmā nav paredzēts. Ievērojot minēto, administratoru uzraudzības risku vadības mehānisma iestrādei Sistēmā ir nepieciešams piešķirt papildu finansējumu. **Administratoru uzraudzības risku vadības mehānisma izstrādes izmaksas veido 30 000 *euro* 2018. gadā un 7 500 *euro* uzturēšanas izmaksas ik gadu, sākot ar 2019. gadu.**

**2. Administratoru pretendentu saraksta (rindas) nejaušības principa stiprināšana, regulāra monitoringa veikšana**

Ministru kabineta 2010. gada 26. oktobra noteikumi Nr. 1001 "Kārtība, kādā Maksātnespējas administrācija izvēlas un iesaka tiesai maksātnespējas procesa administratora amata kandidātu" (turpmāk – Ministru kabineta noteikumi Nr. 1001) nosaka kārtību, kādā Maksātnespējas administrācija izvēlas un iesaka tiesai administratora amata kandidātu konkrētam tiesiskās aizsardzības procesam, juridiskās personas maksātnespējas procesam vai fiziskās personas maksātnespējas procesam.

Lai stiprinātu administratoru pretendentu saraksta (turpmāk – rinda) nejaušības principu – rindas darbības algoritmu un nodrošinātu Ministru kabineta noteikumos Nr. 1001 noteikto prasību par individuālā koda drošību un iespējamo risku mazināšanu, atbilstoši Pamatnostādņu īstenošanas plānā noteiktajam, Maksātnespējas administrācijai sadarbībā ar Tieslietu ministriju nepieciešams izvērtēt iespējas izstrādāt jaunu rindu.

Rinda ir izstrādāta reizē ar Maksātnespējas administrācijas tīmekļvietni un izveidota atbilstoši tobrīd noteiktajām drošības prasībām un iestādes finanšu resursiem. Šobrīd konstatējams, ka rindas ievainojamības risks no drošības viedokļa ir augsts, un, ņemot vērā tās darbības ietekmi uz maksātnespējas procesa norisi un pastāvīgi izskanošās aizdomas par rindas darbības korektumu, ir izstrādājama jauna rinda. Pamatojoties uz Pamatnostādnēs un to ieviešanas plānā doto 4.4. uzdevumu, Maksātnespējas administrācijai sadarbībā ar Tieslietu ministriju ir dots uzdevums uzlabot administratoru rindas darbību, kas sevī ietver gan nejaušības principa stiprināšanu, uzlabojot rindas darbības algoritmu, gan regulāru auditu veikšanu, lai būtu iespējams konstatēt vai sistēmā nav veiktas prettiesiskas manipulācijas, gan novērst ar rindas darbības nodrošināšanu saistīto nodarbināto ieinteresētību. Minēto pasākumu sagaidāmais darbības rezultāts ir paaugstināta procesa caurspīdība un sabiedrības uzticamība maksātnespējas procesiem.

Līdz jaunas rindas izstrādei, lai turpmāk uzlabotu administratoru pretendentu saraksta (turpmāk – rindas) darbību, Maksātnespējas administrācija reizi ceturksnī veiksrindas pārbaudi, lai izsekotu, vai rindā nav veiktas prettiesiskas manipulācijas. Veicot rindas monitoringu, tiks pārbaudīts, vai nav notikusi nesankcionēta piekļuve Maksātnespējas administrācijas tīmekļa vietnes uzturēšanas serverim ar mēģinājumu ietekmēt rindas darbību.

Ņemot vērā, ka Sistēmas potenciāls pieļauj iespēju pilnveidot tās funkcionalitāti, tajā būtu lietderīgi iestrādāt rindas darbības algoritmu, kas nodrošinātu nejaušības principa stiprināšanu un nepieciešamās drošības prasības un kas izmaksās 90 000 *euro*. Līdz ar to būtu iespējams nodrošināt efektīvāku un drošāku rindas darbību, jo samazinātos darbības, kuras šobrīd tiek veiktas manuāli.

**Administratoru pretendentu saraksta (rindas) nejaušības principa stiprināšanai, regulāra monitoringa veikšanai nepieciešamā finansējuma kopsavilkums**

Lai nodrošinātu attiecīgā ieteikuma ieviešanu, nepieciešams veikt rindas programmēšanu, nodrošinot auditēšanas pierakstu veikšanu un administratora individuālā koda automātisku ģenerēšanu un individuālā koda nomaiņu. Ievērojot minēto, rindas programmēšanai nepieciešams piešķirt papildu finansējumu, jo šobrīd līdzekļi šim mērķim Maksātnespējas administrācijas budžetā nav paredzēti. **Rindas programmēšanas izdevumi veido 90 000 *euro* un servera noma 2 400 *euro* gadā, kam 2018. gadā papildus nepieciešami 92 400 *euro.* Turpmākajos gados rindas uzturēšanai nepieciešami 18 000 *euro* gadā un 2 400 *euro* gadā servera nomai, kas kopā veido 20 400 *euro* gadā, sākot no 2019. gada.**

**3. Sabiedrības informēšanas pasākumu nodrošināšana**

Atbilstoši Pamatnostādņu īstenošanas plānā noteiktajam, Maksātnespējas administrācijai sadarbībā ar Tieslietu ministriju, Ekonomikas ministriju, Latvijas Investīciju un attīstības aģentūru un Finanšu un kapitāla tirgus komisiju regulāri jānodrošina sabiedrības informēšanas pasākumi:

- par tiesiskās aizsardzības procesu;

- par nepieciešamību savlaicīgi iesniegt juridiskās personas maksātnespējas procesa pieteikumu;

- par fiziskās personas maksātnespējas procesu un tā sekām.

Arī Maksātnespējas likumā noteikts uzdevums informēt sabiedrību par maksātnespējas politikas īstenošanas rezultātiem un maksātnespējas jomas aktuālajiem jautājumiem.

Minēto sabiedrības informēšanas pasākumu mērķis ir palīdzēt veidot un uzturēt drošu un paredzamu saimnieciskās darbības vidi. Vienlaikus kvalitatīva komunikācija ar sabiedrību ļauj izveidot objektīvo priekšstatu par iestādes darba rezultātiem un veidot produktīvu atgriezenisko saiti iestādes darba rezultātu uzlabošanai. Neizveidojot sabiedrisko attiecību speciālista amata vietu, Pamatnostādnēs paredzēto sabiedrības informēšanas pasākumu izpilde varētu būt fragmentāra un nekvalitatīva, jo pienākumi, kuru izpilde konkrētās jomas speciālistam prasītu pilnas slodzes darbu, tiks uzdoti nodarbinātajiem papildus viņu tiešo pienākumu veikšanai, kas pasliktinās to izpildi.

Lai nodrošinātu kvalitatīvu un regulāru komunikāciju ar sabiedrību un sadarbību ar masu saziņas līdzekļiem, izveidojama jauna amata vieta – sabiedrisko attiecību speciālists, kura finansēšanai 2018. gadā nepieciešami 25 570 *euro* un, sākot ar 2019. gadu, 24 180 *euro* ik gadu (skat. Tabulu Nr.3) un, kura galvenie uzdevumi būtu:

- nodrošināt Maksātnespējas administrācijas komunikāciju ar sabiedrību;

- regulāri veikt pasākumus tiesiskās aizsardzības procesa un maksātnespējas procesu popularizēšanai;

- informēt sabiedrību par ārpustiesas parādu restrukturizācijas iespējām.

Papildus nepieciešamā amata vieta bez finansējuma tiks nodrošināta Tieslietu ministrijas resora ietvaros, veicot amata vietas pārdali no Tiesu administrācijas. Tiesu administrācijai būtisku resursu daļu veido pašu ieņēmumi par sniegtajiem pakalpojumiem (aptuveni 63%) un attiecīgi arī finansējums atlīdzībai tiek virzīts no pašu ieņēmumiem. Veicot amata vietu pārdali Tieslietu ministrijas resora ietvaros no Tiesu administrācijas, nav iespējama pašu ieņēmumu pārdale (t.sk. turpmākajos periodos). Vienlaikus pašu ieņēmumu neizpildes gadījumā, Tiesu administrācijā esošās amata vietas arī nebija aizpildītas un nofinansētas un attiecīgi var tikt pārdalītas Maksātnespējas administrācijai bez finansējuma.

Tabula Nr. 3

**Sabiedrisko attiecību speciālista amata vietai papildus nepieciešamais finansējums**

|  |  |  |  |  |  |  |
| --- | --- | --- | --- | --- | --- | --- |
| **Pasākuma nosaukums** | | **Sabiedrisko attiecību speciālists** | | | | |
| Uzsākšanas gads | | **2018. gads** | | | | **2019. gads** |
| **EKK** | **Izdevumu postenis** | **Skaits** | **Vidējā summa, EUR** | **Mēnešu skaits** | **KOPĀ, EUR** | **KOPĀ, EUR** |
|  | **Izdevumi kopā** |  |  |  | **25 570** | **24 180** |
| **1000** | **Atlīdzība** | | | | **22 203** | **22 203** |
| **1100** | **Atalgojums** | | | | **17 136** | **17 136** |
| 1110 | Darba samaksa | | | | 14 280 | 14 280 |
| 1114 | Sab. attiec. spec. 24.s., II līmenis (9.mēnešalgu grupa) | 1 | 1190 | 12 | 14 280 | 14 280 |
| 1140 | Piemaksas, prēmijas un naudas balvas | | | | 2 856 | 2 856 |
|  | Vispārējā piemaksa 10% apmērā no plānoto amata vietu skaitam plānotās mēnešalgu kopsummas |  | 14 280 | 10% | 1 428 | 1 428 |
|  | Prēmijas un naudas balvas 10% apmērā no plānoto amata vietu skaitam plānotās mēnešalgu kopsummas |  | 14 280 | 10% | 1 428 | 1 428 |
| **1200** | **Darba devēja valsts sociālās apdrošināšanas obligātās iemaksas, pabalsti un kompensācijas** | | | | **5 067** | **5 067** |
| 1210 | Darba devēja valsts sociālās apdrošināšanas obligātās iemaksas |  |  |  | 4 238 | 4 238 |
| 1220 | Darba devēja pabalsti, kompensācijas un citi maksājumi | | | | 829 | 829 |
|  | Sociālās garantijas, plāno 5% apmērā no plānoto amata vietu skaitam plānotās mēnešalgu kopsummas |  | 16 584 | 5% | 829 | 829 |
| **2000** | **Preces un pakalpojumi** | | | | **2 367** | **1 977** |
| 2200 | Pakalpojumu apmaksa | | | | 1 893 | 1 893 |
| 2219 | Sakaru pakalpojumi | 1 | 15 | 12 | 180 | 180 |
| 2221 | Izdevumi par apkuri 11.7m2 | 11.7 | 2 | 7 | 164 | 164 |
| 2222 | Izdevumi par ūdeni un kanalizāciju | 1 | 2 | 12 | 24 | 24 |
| 2223 | Izdevumi par elektroenerģiju | 1 | 15 | 12 | 180 | 180 |
| 2235 | Izdevumi par saņemtajiem apmācību pakalpojumiem | 1 | 60 | 1 | 60 | 60 |
| 2243 | Datortehnikas apkalpošana | 1 | 5 | 12 | 60 | 60 |
| 2244 | Telpu uzkopšana 11.7m2 | 11.7 | 1 | 12 | 140 | 140 |
| 2251 | Informācijas sistēmas uzturēšana | 1 | 40 | 12 | 480 | 480 |
| 2261 | Telpu noma 11.7m2 | 11.7 | 4.31 | 12 | 605 | 605 |
| **2300** | **Krājumi, materiāli, energoresursi, preces, biroja preces un inventārs, kurus neuzskaita kodā 5000** | | | | **474** | **84** |
| 2311 | Kancelejas preces | 1 | 7 | 12 | 84 | 84 |
| 2312 | Krēsli | 1 | 100 | 1 | 100 | 0 |
| 2312 | Galdi | 1 | 210 | 1 | 210 | 0 |
| 2312 | UPS | 1 | 80 | 1 | 80 | 0 |
| **5000** | **Kapitālie izdevumi** | | | | **1 000** | **0** |
| 5238 | Dators | 1 | 1000 | X | 1 000 | 0 |

\* Amatu klasificēšanas rezultātu apkopojuma saskaņošana ar Valsts kanceleju tiks veikta līdz 2017. gada 1. novembrim

Minēto aktivitāšu īstenošanai Maksātnespējas administrācija veiktu tīmekļvietnē iekļautās informācijas aktualizēšanu un popularizēšanu, kā arī veiktu regulāru un kvalitatīvu sadarbību ar masu saziņas līdzekļiem. Ņemot vērā, ka Pamatnostādnēs ir paredzēta arī dažādu bukletu un informatīvo materiālu izstrāde, kuru izstrādei nepieciešams finansējums, un to aptuvenās izmaksas varētu veidot 2 000 *euro* gadā.

**Sabiedrības informēšanas pasākumu nodrošināšanai nepieciešamā finansējuma Kopsavilkums**

Ņemot vērā šajā punktā norādīto, lai nodrošinātu Pamatnostādnēs noteikto uzdevumu izpildi, nepieciešams piešķirt papildu finansējumu sabiedrisko attiecību speciālista atlīdzībai kā arī nepieciešamo informatīvo materiālu izstrādei. **Papildus nepieciešamais finansējums vienai amata vietai un informatīvajiem materiāliem ir 27 570*euro* 2018. gadā un, sākot ar 2019. gadu, 26 180 *euro* ik gadu.**

**4.  Maksātnespējas administrācijas nodarbināto atlīdzības nodrošināšana**

Pamatnostādnēs dotais uzdevums stiprināt Maksātnespējas administrācijas kompetenci un kapacitāti, papildus iepriekš norādītajam, sevī ietver arī uzdevumu izvērtēt iespējas, kā palielināt atalgojumu nodarbinātajiem, kuri ir iesaistīti uzraudzības procesā. Tas sasaucas arī ar nevalstisko organizāciju publiski izteiktajiem paziņojumiem (piemēram, Latvijas komercbanku asociācijas norādītie 1 800 *euro* mēnesī juriskonsultam un 50 000 *euro* gadā iestādes direktoram), ka Maksātnespējas administrācijas kapacitātes viens no galvenajiem stiprināšanas veidiem ir atalgojuma palielināšana, jo tas ilgtermiņā dos iespēju iestādē noturēt kā arī piesaistīt no jauna vislabākos jomas profesionāļus. Izsakot atbalstu šim virzienam, viens no priekšlikumiem bija līdzīgi Valsts ieņēmuma dienesta gadījumam izcelt Maksātnespējas administrāciju kā īpašu iestādi likuma "Valsts un pašvaldību institūciju amatpersonu un darbinieku atlīdzības likums" (turpmāk – Atlīdzības likums) izpratnē. Šī ideja gan tika noraidīta, jo Atlīdzības likumā paredzētie instrumenti jau šobrīd ļautu palielināt atlīdzības apmērus nodarbinātajiem, kuri ir iesaistīti uzraudzības procesā, ja vien Maksātnespējas administrācijai būs pieejami papildus finanšu resursi atlīdzībām.

Šī brīža Maksātnespējas administrācijas atlīdzības budžets sastāv no nodarbināto mēnešalgām, piemaksām par personīgo darba ieguldījumu un darba kvalitāti, piemaksām par papildu darbu, prēmijām un naudas balvām, kā arī darba devēja valsts sociālās apdrošināšanas obligātajām iemaksām, pabalstiem un kompensācijām un darba devēja izdevumiem veselības apdrošināšanai (skat. Tabulu Nr. 4)

Tabula Nr. 4

**Maksātnespējas administrācijas atlīdzības budžets, 2017. gads**

|  | | **Finansēšanas plāns uz 06.03.2017** | **Plānotais mēneša vidējais budžets** | **Štata saraksts uz 01.03.2017** |
| --- | --- | --- | --- | --- |
| **Atlīdzība** | | **1 039 312** | **85 181** | **78 454** |
| **Atalgojums** | | **821 251** | **68 181** | **63 479** |
| **Kopā** | | **786 212** | **65 517** | **63 479** |
| **1114** | **Valsts civildienesta ierēdņu mēnešalga:** | **689 452** | 57 454 | 55 964 |
| **1119** | **Pārējo darbinieku mēnešalga (darba alga)** | **96 760** | 8 063 | 7 515 |
| **Kopā** | | **32 756** | **2 284** | **0** |
| **1146** | **Piemaksa par personisko darba ieguldījumu un darba kvalitāti** | **18 201** | 1 655 |  |
| **1147** | **Piemaksa par papildu darbu** | **6 287** | 629 |  |
| **1148** | **Prēmijas un naudas balvas** | **8 268** |  |  |
| **Kopā** | | **2 283** | **380** | **0** |
| **1150** | **Atalgojums fiziskajām personām uz tiesiskās attiecības regulējošu dokumentu pamata** | **2 283** | 380 |  |
| **Kopā** | | **218 061** | **17 000** | **14 975** |
| **1210** | **Darba devēja valsts sociālās apdrošināšanas obligātās iemaksas** | **195 675** | 16 186 | 14 975 |
| **Kopā** | | **22 386** | **814** | **0** |
| **1221** | **Darba devēja pabalsti un kompensācijas, no kuriem aprēķina iedzīvotāju ienākuma nodokli un valsts sociālās apdrošināšanas obligātās iemaksas** | **9 767** | 814 |  |
| **1227** | **Darba devēja izdevumi veselības, dzīvības un nelaimes gadījumu apdrošināšanai** | **11 099** |  |  |
| **1228** | **Darba devēja pabalsti un kompensācijas, no kā neaprēķina iedzīvotāju ienākuma nodokli un valsts sociālās apdrošināšanas obligātās iemaksas** | **1 520** |  |  |

Analizējot Maksātnespējas administrācijas 2017. gada atlīdzības budžetu, jānorāda turpmākais. Par atalgojuma sadaļu – no ierēdņiem un darbiniekiem noteiktajām mēnešalgām katru mēnesi pret apstiprināto štatu sarakstu ir iespējams piemaksām novirzīt 2 038 *euro*, kuri daļēji tiek uzkrāti gada griezumā, lai palielinātu ekonomiskās klasifikācijas kodā (turpmāk – EKK) 1148 plānoto summu līdz apmēram 26 000 *euro* (šobrīd pēc finansēšanas plāna 8 268 *euro*, kas plānoti nodarbināto novērtēšanas prēmiju apmaksai, kuru veic vienreiz gadā, ņemot vērā novērtēšanas rezultātus). Minētā summa aprēķināta, ņemot vērā iepriekšējos gados izmaksātās novērtēšanas prēmijas (2015. gadā 18 809 *euro* un 2016. gadā 25 751 *euro*). Papildus piemaksām ir iespējams izmantot 24 488 *euro* gadā (18 201+6 287=24 488), jeb 2 041 *euro* mēnesī, ar kuru palīdzību tiek motivēti spējīgākie nodarbinātie, tie, kuriem ir palielināts darba apjoms, vai tie, kuri kvalitatīvi ir veikuši kādus īpaši Maksātnespējas administrācijai svarīgus uzdevumus. EKK 1150 paredzētie 2 283 *euro* ir plānotie atalgojuma izdevumi, nodrošinot maksas pakalpojumus, proti, novirzot tos Maksātnespējas administrācijas organizēto kvalifikācijas pasākumu lektoru atalgojumam.

Savukārt sociālā nodokļa un pabalstu sadaļa ir paredzēta atalgojuma sadaļas darba devēja valsts sociālās apdrošināšanas obligātajām iemaksām, kā arī trīs veidu pabalstiem – EKK 1221 – 9 767 *euro* slimības pabalstiem (2015. gadā 6 602 *euro* un 2016. gadā 6 570 *euro*), EKK 1227 – 11 099 *euro* veselības apdrošināšanai un EKK 1228 – radinieku bēru pabalstiem 1 520 *euro* (2015. gadā 640 *euro* un 2016. gadā 1 067 *euro*).

Ievērojot norādīto, Maksātnespējas administrācijas rīcībā esošie līdzekļi ir nepietiekoši, lai varētu nodrošināt Atlīdzības likumā noteiktās sociālās garantijas, ar kurām var motivēt iestādes nodarbinātos un piesaistīt jaunu, īpaši kvalificētu personālu, līdz ar to ir apdraudēta Maksātnespējas likuma grozījumu, kas stājās spēkā 2017. gada 6. janvārī, un Pamatnostādņu sekmīga ieviešana.

Ņemot vērā ar Maksātnespējas likuma grozījumiem, kas stājās spēkā 2017. gada 6. janvārī, un apstiprinātajām Pamatnostādnēm Maksātnespējas administrācijai noteiktās papildus funkcijas un palielinātās pilnvaras (kompetence), ir jāveic uzraudzībā iesaistīto nodarbināto amatu saimju un līmeņu pārskatīšana, palielinot mēnešalgu grupas, un attiecīgi piesaistot papildu finansējumu. Amatu klasificēšanas un saskaņošanas process ar Valsts kanceleju tiks uzsākts uzreiz pēc šī informatīvā ziņojuma apstiprināšanas Ministru kabinetā. Kopumā, izvērtējot papildus veicamo funkciju un to ietvaros veicamo uzdevumu un papildus pienākumu specifiku, darba sarežģītību, garīgo piepūli, sadarbību, atbildību par darba rezultātiem, atbildību par lēmumiem, kā arī amata pienākumu izpildei nepieciešamo izglītību, profesionālo pieredzi un nepieciešamu kvalifikāciju, tika konstatēts, ka saimes līmeņi kopumā ir pārskatāmi 40 Maksātnespējas administrācijas nodarbinātajiem. Amatu klasificēšanas rezultātu apkopojuma saskaņošana ar Valsts kanceleju tiks veikta līdz 2017. gada 1. novembrim.

Darbinieku un ierēdņu darba algas līmenis tiek noteikts atbilstoši Maksātnespējas administrācijas iekšējai darba samaksas politikai. Lai nodrošinātu vienlīdzīgu un caurskatāmību pieeju, nosakot darba samaksas apmēru, tiek ņemti vērā šādi nosacījumi:

1) nodarbinātā mēnešalgas apmērs saskaņā ar Ministru kabineta 2013. gada 29. janvāra noteikumu Nr. 66 “Noteikumi par valsts un pašvaldību institūciju amatpersonu un darbinieku darba samaksu un tās noteikšanas kārtību” 2. pielikumā noteikto attiecīgās mēnešalgu grupas mēnešalgas apmēru atbilstoši nodarbinātajam noteiktajai kategorijai;

2) nodarbinātā darba izpildes novērtējums;

3) nodarbinātā profesionālo pieredze, ņemot vērā nodarbinātā amatā aprakstā noteiktās prasības attiecīgajā jomā.

Atbilstoši Atlīdzības likuma 14. panta pirmajai un divpadsmitajai daļai, kā arī saskaņā ar Maksātnespējas administrācijas iekšējo darba samaksas politiku, darbiniekiem un ierēdņiem, pamatojoties uz vienlīdzīgu un caurskatāmu pieeju, tiek paredzētas piemaksas līdz 40% apmērā, apmēram 20 darbiniekiem vidēji piecus mēnešus gadā. Piemaksas var tikt noteiktas:

1) ja darbinieks un ierēdnis papildus saviem tiešajiem amata (darba, dienesta) pienākumiem aizvieto prombūtnē esošu ierēdni un darbinieku, pilda vakanta amata (dienesta, darba) pienākumus, papildus amata aprakstā noteiktajiem pienākumiem pilda vēl citus pienākumus: par vakanta amata pienākumu pildīšanu, par prombūtnē esoša nodarbinātā aizvietošanu, kā arī par citu pienākumu papildus amata aprakstā noteiktajiem pildīšanu.

2) kompetentāko ierēdņu un darbinieku motivēšanai, ievērojot šādus kritērijus:

- iniciatīva, sniedz vai ievieš priekšlikumus darba pilnveidošanai, uzņemas konkrētus papildu amata pienākumus;

- iepriekšējā ceturksnī bijusi vai plānota paaugstināta darba intensitāte (īsā laika termiņā)  darbā pie normatīvo aktu, ziņojumu, kā arī citu iestādes darbības nodrošināšanas dokumentu izstrādes;

- ieguldījums nozīmīgu darba uzdevumu izpildē, uzdevuma izcila izpilde (darba izpildes termiņi, kvalitāte), neplānots darba uzdevums;

- ieguldījums nozīmīgu, apjomīgu projektu (darba uzdevumu) īstenošanā;

- ieguldījums citu darbinieku attīstīšanā, konsultēšanā.

Vienlaikus, lai nodrošinātuMaksātnespējas likumā noteiktā uzdevuma pārbaudīt ar tiesiskās aizsardzības procesiem un maksātnespējas procesiem saistītos dokumentus izpildi ir nepieciešams ieplānot līdzekļus nodarbināto apmācībām to kompetences paaugstināšanai. (skat. Tabulu Nr. 5).

Tabula Nr. 5

**Maksātnespējas administrācijas nodarbināto atlīdzības nodrošināšana**

|  |  |  |  |  |  |
| --- | --- | --- | --- | --- | --- |
| **Pasākuma nosaukums** | | **MNA attīstība** | | | |
| Uzsākšanas gads | | **No 2018.gada** | | | |
| **EKK** | **Izdevumu postenis** | **Skaits** | **Vidējā summa, EUR** | **Mēnešu skaits** | **KOPĀ, EUR** |
|  | **Izdevumi kopā** |  |  |  | 182 099 |
| **1000** | **Atlīdzība** | | | | 171 099 |
| **1100** | **Atalgojums\*** | | | | 138 441 |
| 1110 | Darba samaksa | | | | 99 216 |
| 1140 | Piemaksas, prēmijas un naudas balvas | | | | **39 225** |
|  | Vispārējā piemaksa 40% apmērā |  |  |  | 39 225 |
| **1200** | **Darba devēja valsts sociālās apdrošināšanas obligātās iemaksas, pabalsti un kompensācijas** | | | | **32 658** |
| 1210 | Darba devēja valsts sociālās apdrošināšanas obligātās iemaksas |  |  |  | 32 658 |
| **2000** | **Preces un pakalpojumi** | | | | **11 000** |
| 2200 | Pakalpojumu apmaksa | | | | 11 000 |
| 2235 | Izdevumi par saņemtajiem apmācību pakalpojumiem |  | 11000 |  | 11 000 |

\* Amatu klasificēšanas rezultātu apkopojuma saskaņošana ar Valsts kanceleju tiks veikta līdz 2017. gada 1. novembrim

**Maksātnespējas administrācijas nodarbināto atlīdzības nodrošināšanai nepieciešamā finansējuma kopsavilkums**

Ņemot vērā šajā punktā norādīto, lai nodrošinātu Maksātnespējas likumā papildus funkciju izpildi un Pamatnostādnēs noteikto uzdevumu izpildi, nepieciešams piešķirt papildus finansējumu nodarbināto atalgojuma palielināšanai. **Papildus nepieciešamais finansējums 182 099 *euro,* sākot ar 2018. gadu, ik gadu.**

**IV. Papildus nepieciešamā finansējuma aprēķins un kopsavilkums**

Šā informatīvā ziņojuma II. un III. sadaļā noteikto pasākumu īstenošanai Maksātnespējas administrācijā nepieciešams izveidot astoņas papildu amata vietas – trīs juriskonsulti uzdevumu īstenošanai saistībā ar administratoru iecelšanu amatā (šā ziņojuma II. sadaļas 1.punkts); četri juriskonsulti uzraudzības funkcijas nodrošināšanai (šā ziņojuma II. sadaļas 2. punkts); viens sabiedrisko attiecību speciālists (šā ziņojuma III. sadaļas 3. punkts). Papildu astoņu amata vietu izveidošanai nepieciešams finansējums pirmajā gadā ir 241 831*euro* un 225 761 *euro* gadā turpmākajos gados. Ņemot vērā šā informatīvā ziņojuma III. sadaļas 4. punktā noteikto, kopā ar papildu astoņām amata vietām, Maksātnespējas administrācijai atlīdzībām papildus nepieciešami **420 514 *euro*** pirmajā gadā un **404 444** ***euro*** gadā turpmākajos gados.

Ņemot vērā šā informatīvā ziņojuma II. sadaļas 2. punktā noteikto, Maksātnespējas administrācijai automašīnām papildus nepieciešami **18 666 *euro*** gadā ik gadu, kā arī, ņemot vērā III. sadaļas 3. punktā noteikto – **2 000 *euro*** bukletiem gadā ik gadu.

Ņemot vērā šā informatīvā ziņojuma II. Sadaļas 3. punktā un III. sadaļas 1. un 2. punktā noteikto, Maksātnespējas administrācijai IT risinājumu nodrošināšanai papildus nepieciešami **232 400 *euro*** 2018. gadā, **54 700 *euro*** 2019. gadā, **79 700 *euro*** 2020. gadā un **59 700 *euro*** gadā turpmākajos gados (skat. tabulu Nr. 6).

Tabula Nr. 6

**Papildus nepieciešamā finansējuma kopsavilkums**

|  |  |  |  |  |  |  |
| --- | --- | --- | --- | --- | --- | --- |
| Nr.p.k. | Gads | 2018 | 2019 | 2020 | 2021 | 2022 |
| Izmaksu veids | Summa, *euro* | Summa, *euro* | Summa, *euro* | Summa, *euro* | Summa, *euro* |
| 1 | Rinda | 92 400 | 20 400 | 20 400 | 20 400 | 20 400 |
| 2 | Risku vadības sistēma | 30 000 | 7 500 | 7 500 | 7 500 | 7 500 |
| 3 | EMUS publicitāte tīmekļa vietnē | 110 000 | 26 800 | 26 800 | 26 800 | 26 800 |
| 4 | Tīmekļvietne | --- | --- | 25 000 | 0 | 0 |
| **Kopā IT sistēmas gadā** | | **232 400** | **54 700** | **79 700** | **54 700** | **54 700** |
| 5 | Sabiedrības informēšanas pasākumi (bukleti u.c. informatīvie materiāli) | 2 000 | 2 000 | 2 000 | 2 000 | 2 000 |
| 6 | Mašīnas | 18 666 | 18 666 | 18 666 | 18 666 | 18 666 |
| 7 | Papildus astoņas amata vietas un nodarbināto amatu pārsaimēšana atbilstoši veicamajām funkcijām | 420 514 | 404 444 | 404 444 | 404 444 | 404 444 |
| **Kopā papildus gadā (1-8)** | | **673 580** | **479 810** | **504 810** | **479 810** | **479 810** |

**V. Maksātnespējas administrācijas finansēšanas avoti**

Ievērojot Pamatnostādnēs iekļauto uzdevumu optimizēt Maksātnespējas administrācijas darbu, tostarp, izvērtējot iespējamos alternatīvos iestādes finansēšanas avotus, ir izvērtēti turpmāk norādītie varianti līdzekļu pārdalei Maksātnespējas administrācijas darbības nodrošināšanai.

Maksātnespējas administrācijas kapacitātes stiprināšanu ierobežo budžeta ietvars, līdz ar to, stiprinot Maksātnespējas administrācijas kapacitāti, izvērtējams jautājums par Maksātnespējas administrācijas finansēšanas modeļa pārskatīšanu, izvērtējot arī alternatīvos iestādes finansēšanas modeļus. Lai nodrošinātu reformu īstenošanu maksātnespējas jomā un Pamatnostādņu īstenošanas plānā paredzēto pasākumu īstenošanu, Ministru kabinetā jāpanāk konceptuāla vienošanās par finansējuma avotiem, t.sk. arī alternatīviem, Maksātnespējas administrācijai.

**1. Uzņēmējdarbības riska valsts nodevas daļas palielinājums**

Šobrīd Maksātnespējas administrācijas darbība tiek finansēta no valsts budžeta dotācijas no vispārējiem ieņēmumiem un iestādei novirzāmās uzņēmējdarbības riska valsts nodevas (turpmāk arī – URVN) daļas, kā arī no ieņēmumiem par sniegtajiem maksas pakalpojumiem. Saskaņā ar likumu “Par valsts budžetu 2017. gadam” Tieslietu ministrijas budžeta apakšprogrammā 06.03.00. "Maksātnespējas procesa pārvaldība", kuras izpildītājs ir Maksātnespējas administrācija, ir apstiprināti ieņēmumi 1 228 245 *euro* apmērā, t.sk.:

* dotācija no vispārējiem ieņēmumiem - 728 767 *euro*, jeb 59 %;
* ieņēmumi no maksas pakalpojumiem un citi pašu ieņēmumi 499 478 *euro*, jeb 41  %, no kuriem 484 538 *euro* ir no URVN ieskaitītā daļa.

Atbilstoši Ministru kabineta 2016. gada 2. augusta sēdē apstiprinātajam informatīvajam ziņojumam "Par uzņēmējdarbības riska valsts nodevas sadalījumu 2017.-2019. gadam" (prot. Nr. 38, 38. §) ir apstiprināts šāds URVN sadalījums (skat. tabulu Nr. 7).

Tabula Nr. 7

**URVN ieņēmumi un to sadalījums 2017.-2019. gadā**

|  |  |  |  |
| --- | --- | --- | --- |
|  | **2017. gads** | **2018. gads** | **2019. gads** |
| URVN ieņēmumi (likme 0.36 *euro* mēnesī), *euro* | 3 044 935 | 3 047 980 | 3 051 026 |
| **URVN sadalījums:** |  |  |  |
| Darbinieku prasījumu garantiju fondā ieskaitāmā daļa *euro* | 2 560 397 | 2 563 442 | 2 566 488 |
| Maksātnespējas procesu pārvaldība, ieskaitāmā daļa *euro* | 484 538 | 484 538 | 484 538 |

Likuma "Par darbinieku aizsardzību darba devēja maksātnespējas gadījumā" (turpmāk – likums) 6. panta otrajā daļā ir noteikts, ka URVN par nodrošinājumu darbinieku prasījumu apmierināšanai no darbinieku prasījumu garantiju fonda līdzekļiem, kā arī par maksātnespējas jomu regulējošā likumā noteiktiem mērķiem katru gadu maksā ikviens darba devējs, kuram var pasludināt juridiskās personas maksātnespējas procesu vai pasludināt kredītiestādes maksātnespēju. Savukārt Maksātnespējas likuma 173. pantā ir noteikts, ka Maksātnespējas administrācijas kompetences īstenošanai izmanto URVN daļu.

Ņemot vērā darbinieku prasījumu garantiju fondā esošo līdzekļu atlikumu un līdzekļu apmēru, kāds ir jāuztur darbinieku prasījumu garantiju fonda atlikumā, ja iestājas krīzes situācija, ir izvērtējama iespēja samazināt darbinieku prasījumu garantiju fondā ieskaitāmo URVN daļu, attiecīgi pārējo novirzot Maksātnespējas administrācijas kapacitātes stiprināšanai un maksātnespējas procesa efektivizācijai, Tas būtu iespējams, jo šobrīd (2017. gada jūnijā) darbinieku prasījumu garantiju fonda atlikums (uzkrājums) ir 9 170 662 *euro* un līdz ar to turpmākajos gados ir iespējams apmierināt darbinieku prasījumus darba devēja maksātnespējas gadījumā, izmantojot gan tekošos URVN ieņēmumus, gan uzkrāto atlikumu, pat, ņemot vērā plānotās darbiniekiem maksimālās izmaksājamās summas palielinājumu.

Būtiskākie Maksātnespējas administrācijas uzdevumi ir nodrošināt administratoru rīcības un maksātnespējas procesa norises likumības kontroli un uzraudzību, kā arī veicināt vienotās maksātnespējas procesu regulējošo normatīvo aktu piemērošanas prakses veidošanos, sniedzot viedokli par normatīvo aktu piemērošanu pēc valsts institūciju un privātpersonu pieprasījuma, ņemot vērā gan tiesas paustās atziņas, gan pasaules valstu labāko praksi. Pamatnostādnēs, kā viens no galvenajiem prioritāriem virzieniem ir noteikta Maksātnespējas administrācijas kapacitātes un kompetences celšana. Savukārt 2017. gada 6. janvārī stājās spēkā Maksātnespējas likuma grozījumi, nosakot Maksātnespējas administrācijai papildu tiesības un tās kompetencē nododot papildu uzdevumus, kurus līdz šim Maksātnespējas administrācija nav īstenojusi, kā arī papildu prasības par Sistēmas informācijas publicitāti. Lai nodrošinātu Maksātnespējas likumā noteikto papildus funkciju un uzdevumu izpildi, sākot ar 2018. gada 1. janvāri nepieciešams papildu finansējums atbilstoši tabulā Nr. 6 norādītajam.

Finansējuma ietvaros paredzēts nodrošināt Pamatnostādnēs un Maksātnespējas likumā noteikto funkciju un uzdevumu īstenošanu, ar 2018. gada 1. janvāri pārdalot tieslietu sektora ietvaros Maksātnespējas administrācijai astoņas amata vietas, veicot darbinieku amata vietu pārsaimēšanu atbilstoši īstenotajām funkcijām, nodrošinot divu automašīnu nomu, kas paredzētas, lai veiktu likumā noteiktās pārbaudes prakses vietās, nodrošinot likumā noteikto Sistēmas un administratoru pretendentu saraksta – elektroniskās rindas darbības pilnveidi un pārprogrammēšanu, kā arī likumā noteiktajā apjomā nodrošinot tiesiskās aizsardzības procesa uzraugošo personu un administratoru darbības publicitāti.

Līdz ar to, būtu paredzams, ka turpmāk Maksātnespējas administrācijas darbība pamatā tiek finansēta no iestādei novirzāmās URVN daļas, nosakot attiecīgu iestādei novirzāmās URVN daļas palielinājumu 2018.-2020. gadā. Maksātnespējas administrācijai novirzāmās URVN daļas apmērs šobrīd ir 16 % no iekasētās URVN nodevas gadā. 2018. gadā Maksātnespējas administrācijas darbības finansēšanai novirzāmās URVN daļa būtu palielināma līdz 43% gadā, t.i., par 27 %. Savukārt, sākot no 2019. gada, Maksātnespējas administrācijas darbības finansēšanai novirzāmās URVN daļa būtu palielināma vidēji līdz 37 % gadā, t.i. par 21 %.

Paralēli ir risināms jautājums par veidu, kā Maksātnespējas administrācijai tiek novirzīta URVN daļa. Šobrīd pašu ieņēmumos maksātnespējas procesa pārvaldības izmaksu segšanai ieskaitāmā URVN daļa un veids, kādā tā tiek ieskaitīta, ir noteikts Ministru kabineta 2016. gada 20. decembra noteikumos Nr. 836 “Noteikumi par uzņēmējdarbības riska valsts nodevu 2017. gadā”.

Valsts kase, kā šajos noteikumos paredzēto normu izpildītāja, ir norādījusi, ka, realizējot pašreizējo finansēšanas modeli, pēc jaunu URVN sadales principu noteikšanas ir jāveic izmaiņas savās informācijas sistēmās, kā arī jāpārskata iekšējie procesi, kontroles, riski un rezultātā atbilstoši rīcībai jāaktualizē kvalitātes vadības sistēmas dokumenti. Pēc minēto darbību veikšanas valsts kase atbilstoši noteikumos noteiktajam veic URVN sadales 2-3 reizes mēnesī un šis process ir nesamērīgs gan patērēto resursu ziņā, gan pret vēlāko praktisko rīcību.

Valsts budžeta veidošanas pamatprincipi paredz, ka valsts nodevas ieskaita vispārējos valsts budžeta ieņēmumos, kas veido pamatu dotācijai no vispārējiem ieņēmumiem, ko piešķir budžeta izpildītājiem atbilstoši normatīvajiem aktiem par asignējumu piešķiršanas un izpildes kārtību, izņemot tiesību aktos noteiktos izņēmumus. Katrs izņēmums ietekmē kopējā valsts budžeta plānošanas un izpildes procesa efektivitāti.

Maksātnespējas administrācija ir valsts pārvaldes iestāde un ietilpst valsts tiešās pārvaldes institucionālajā sistēmā, līdz ar to atbilstoši likumam "Par budžetu un finanšu vadību" iestādes finansēšanai tiek novirzīta vispārējā kārtībā sadalāmā dotācija no vispārējiem ieņēmumiem. Minētais finansēšanas modelis ir atzīstams par piemērotāko risinājumu iestādes darbības finansēšanai, jo nodrošina stabilu un vienmērīgu uzdevumu realizēšanai nepieciešamo finansējumu, kas nav atkarīgs no URVN ieņēmumiem attiecīgajā mēnesī.

Līdz ar to atbilstošākais veids, kādā URVN daļa tiek novirzīta maksātnespējas procesa pārvaldības izmaksu segšanai, ir šo daļu ieskaitīt vispārējos valsts budžeta ieņēmumos, bet Maksātnespējas administrācijai nepieciešamo finansējumu piešķirt kā dotāciju no vispārējiem ieņēmumiem.

Līdz ar to 2018.-2020. gadam būtu paredzams šāds URVN sadalījums (skat. tabulu Nr. 8):

Tabula Nr. 8

**Plānotie URVN ieņēmumi un to sadalījums 2017.-2020. gadā**

|  |  |  |  |  |
| --- | --- | --- | --- | --- |
|  | **2017. gads** | **2018. gads** | **2019. gads** | **2020. gads** |
| URVN ieņēmumi (likme 0.36 *euro* mēnesī), *euro* | 3 044 935 | 3 047 980 | 3 051 026 | 3 051 026 |
| **URVN sadalījums:** |  |  |  |  |
| Darbinieku prasījumu garantiju fondā ieskaitāmā daļa *euro* | 2 560 397 | 1 739 862 | 1 936 678 | 1 911 678 |
| Vispārējos valsts budžeta ieņēmumos ieskaitāmā daļa *euro* | 484 538 | 1 308 118 | 1 114 348 | 1 139 348 |

Ņemot vērā iepriekš minēto, sagatavojot noteikumu par URVN kārtējā gadā projektu, ir jāparedz Darbinieku prasījumu garantiju fondā ieskaitāmā daļa 2018. gadā 57 % apmērā, bet vispārējos valsts budžeta ieņēmumos 43 % no ieskaitītās URVN, Darbinieku prasījumu garantiju fondā ieskaitāmā daļa 2019. gadā 63.5 % apmērā, bet vispārējos valsts budžeta ieņēmumos 36.5 % no ieskaitītās URVN, un 2020. gadā un turpmāk - Darbinieku prasījumu garantiju fondā ieskaitāmā daļa 62.6 % apmērā, bet vispārējos valsts budžeta ieņēmumos 37.4 % no ieskaitītās URVN. Atbilstoši ir jāprecizē pamatbudžeta bāzes izdevumi 2018.–2020. gadam (skat. tabulu Nr. 9).

Tabula Nr. 9

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Budžeta apakšprogrammu 06.03.00 "Maksātnespējas procesa pārvaldība" un 06.04.00 "Darbinieku prasījumu garantiju fonds" plānotās izmaiņas 2018.-2020. gadā** | | | | | | | | | |
|  | Pamatbudžeta bāze 2018. gadam | izmaiņas  (+, -) | Precizētais 2018. gada plāns | Pamatbudžeta bāze 2019. gadam | izmaiņas (+, -) | Precizētais 2019. gada plāns | Pamatbudžeta bāze 2020. gadam | izmaiņas (+, -) | Precizētais 2020. gada plāns |
|
|
| 1 | 2 | 3 | 4 | 5 | 6 | 7 | 8 | 9 | 10 |
| **06.03.00 "Maksātnespējas procesa pārvaldība"** |  |  |  |  |  |  |  |  |  |
| **Resursi izdevumu segšanai** | **1 228 245** | **673 580** | **1 901 825** | **1 228 245** | **479 810** | **1 708 055** | **1 228 245** | **504 810** | **1 733 055** |
| Ieņēmumi no maksas pakalpojumiem un citi pašu ieņēmumi – kopā, t.sk. | 499 478 | -484 538 | 14 940 | 499 478 | -484 538 | 14 940 | 499 478 | -484 538 | 14 940 |
| Ieņēmumi no uzņēmējdarbības riska valsts nodevas | 484 538 | -484 538 |  | 484 538 | -484 538 | 0 | 484 538 | -484 538 | 0 |
| Citi ieņēmumi | 14 940 |  | 14 940 | 14 940 |  | 14 940 | 14 940 |  | 14 940 |
| **Dotācija no vispārējiem ieņēmumiem, t.sk.** | **728 767** | **1 158 118** | **1 886 885** | **728 767** | **964 348** | **1 693 115** | **728 767** | **989 348** | **1 718 115** |
| Samazinājums |  | -150 000 |  |  | -150 000 |  |  | - 150 000 |  |
| Palielinājums no URVN |  | 1 308 118 |  |  | 1 114 348 |  |  | 1 139 348 |  |
| **Izdevumi – kopā** | **1 232 834** | **673 580** | **1 906 414** | **1 228 245** | **479 810** | **1 708 055** | **1 228 245** | **504 810** | **1 733 055** |
| Atlīdzība | 1 031 348 | 372 642 | 1 403 990 | 1 031 348 | 372 642 | 1 403 990 | 1 031 348 | 372 642 | 1 403 990 |
| Atalgojums | 821 251 | 294 883 | 1 116 134 | 821 251 | 294 883 | 1 116 134 | 821 251 | 294 883 | 1 116 134 |
| Preces un pakalpojumi | 195 536 | 289 438 | 484 974 | 190 947 | 107 168 | 298 115 | 190 947 | 132 168 | 323 115 |
| Kapitālie izdevumi | 5 950 | 11 500 | 17 450 | 5 950 |  | 5 950 | 5 950 |  | 5 950 |
| **Finansiālā bilance** | **-4 589** |  | **-4 589** |  |  |  |  |  |  |
| Finansēšana | 4 589 |  | 4 589 |  |  |  |  |  |  |
| Naudas līdzekļi | 4 589 |  | 4 589 |  |  |  |  |  |  |
| Maksas pakalpojumu un citu pašu ieņēmumu naudas līdzekļu atlikumu izmaiņas palielinājums (-) vai samazinājums (+) | 4 589 |  | 4 589 |  |  |  |  |  |  |
| **06.04.00 "Darbinieku prasījumu garantiju fonds"** |  |  |  |  |  |  |  |  |  |
| **Resursi izdevumu segšanai** | **2 728 442** | **-823 580** | **1 904 862** | **2 731 488** | **-629 810** | **2 101 678** | **2 731 488** | **-654 810** | **2 076 678** |
| Ieņēmumi no maksas pakalpojumiem un citi pašu ieņēmumi – kopā, t.sk. | 2 728 442 | -823 580 | 1 904 862 | 2 731 488 | -629 810 | 2 101 678 | 2 731 488 | -654 810 | 2 076 678 |
| Ieņēmumi no uzņēmējdarbības riska valsts nodevas | 2 563 442 | -823 580 | 1 739 862 | 2 566 488 | -629 810 | 1 936 678 | 2 566 488 | -654 810 | 1 911 678 |
| Atgūtie līdzekļi | 165 000 |  | 165 000 | 165 000 |  | 165 000 | 165 000 |  | 165 000 |
| **Izdevumi – kopā** | **1 701 724** |  | **1 701 724** | **1 947 000** |  | **1 947 000** | **1 947 000** |  | **1 947 000** |
| Preces un pakalpojumi | 724 366 |  | 724 366 | 829 217 |  | 829 217 | 829 217 |  | 829 217 |
| Subsīdijas, dotācijas un sociālie pabalsti | 977 358 |  | 977 358 | 1 117 783 |  | 1 117 783 | 1 117 783 |  | 1 117 783 |
| Subsīdijas un dotācijas | 10 989 |  | 10 989 | 11 533 |  | 11 533 | 11 533 |  | 11 533 |
| Sociālie pabalsti | 966 369 |  | 966 369 | 1 106 250 |  | 1 106 250 | 1 106 250 |  | 1 106 250 |
| **Finansiālā bilance** | **1 026 718** | **-823 580** | **203 138** | **784 488** | **-629 810** | **154 678** | **784 488** | **-654 810** | **129 678** |
| Finansēšana | -1 026 718 | 823 580 | -203 138 | -784 488 | 629 810 | -154 678 | -784 488 | 654 810 | -129 678 |
| Naudas līdzekļi | -1 026 718 | 823 580 | -203 138 | -784 488 | 629 810 | -154 678 | -784 488 | 654 810 | -129 678 |
| Maksas pakalpojumu un citu pašu ieņēmumu naudas līdzekļu atlikumu izmaiņas palielinājums (-) vai samazinājums (+) | -1 026 718 | 823 580 | -203 138 | -784 488 | 629 810 | -154 678 | -784 488 | 654 810 | -129 678 |

**2. Noteikta procentuāla daļa no administratora atlīdzības**

Kā viens no iespējamajiem alternatīvajiem finansēšanas avotiem Maksātnespējas administrācijas darbības nodrošināšanai ir izvērtēts risinājums, kas paredz uzraudzības nodrošināšanai novirzīt noteiktu procentuālo daļu no administratora atlīdzības. Apkopojot informāciju par 2015. gadā pabeigtiem juridiskās personas maksātnespējas procesiem, tostarp noslēgumu pārskatos sniegto informāciju par maksātnespējas procesa izmaksām un administratoru atlīdzību, var secināt, ka maksātnespējas procesa izmaksas veido 15 599 168 *euro*, savukārt administratora atlīdzība – 1 227 596 *euro*. Novirzot Maksātnespējas administrācijas finansēšanai, piemēram, 5% no administratoru atlīdzības, konkrētajā gadījumā tie būtu 61 380 *euro*.

Lai gan 2016. gada 16. augusta Saeimas Parlamentārās izmeklēšanas komisijas sēdē tika izteikts, ka kreditori būtu gatavi finansēt Maksātnespējas administrāciju, izvēloties šādu finansēšanas variantu, pastāv risks, ka administratori mēģinās iegūt savu atlīdzību caur izmaksām, lai mākslīgi samazinātu Maksātnespējas administrācijas finansēšanai novirzāmo līdzekļu daļu. Vienlaikus jānorāda, ka saskaņā ar Valsts ieņēmumu dienesta sniegto informāciju, 2014. gadā un 2015. gadā administratori kā saimnieciskās darbības veicēji norādījuši ienākumus no saimnieciskās darbības 22 294 676 *euro* apmērā. Turklāt viens no Pamatnostādņu īstenošanas darba plānā paredzētajiem pasākumiem ir "tirgus atvēršana" maksātnespējas procesu administrēšanai. Mainoties subjektu, kuriem ir tiesības administrēt maksātnespējas procesu, lokam, nav iespējams prognozēt apmēru, no kura būtu aprēķināma Maksātnespējas administrācijas finansēšanai novirzāmā līdzekļu daļa. Ievērojot minēto, nav atbalstāma noteiktas procentuālas daļas no administratora atlīdzības novirzīšana Maksātnespēja administrācijas darbības nodrošināšanai.

**3. Noteikta procentuāla daļa no kreditoriem izmaksājamās summas un noteikta procentuāla daļa no mantas pārdošanas vērtības**

Kā alternatīvs finansējuma avots ir izvērtēta iespēja novirzīt Maksātnespējas administrācijas finansēšanai noteiktu procentuālo daļu no kreditoriem izmaksājamās summas atbilstoši pieteiktā kreditora prasījuma apmēram, kā arī noteiktu procentuālo daļu no mantas pārdošanas vērtības, tomēr ar šādu risinājumu netiktu ievērota Maksātnespējas likumā noteiktā kreditoru interešu aizsardzība un kreditoru tiesības gūt pēc iespējas pilnīgāku savu prasījumu apmierināšanu maksātnespējas procesa ietvaros. Līdz ar to norādītais alternatīvais Maksātnespējas administrācijas finansēšanas modelis nav atbalstāms.

**4. Maksa par kreditora prasījuma pieteikšanu**

Lai nodrošinātu kreditoru vienlīdzību – taisnīgu režīmu visiem parādnieka kreditoriem, pēc maksātnespējas procesa pasludināšanas visi prasījumi pret parādnieku, tostarp arī prasījumi, par kuriem maksātnespējas procesa pasludināšanas brīdī norisinās tiesvedības, jāpiesaka administratoram Maksātnespējas likumā noteiktajā termiņā. Nevies prasījums pret parādnieku nevar tikt apmierināts ārpus maksātnespējas procesa un līdz ar to arī Maksātnespējas likumā noteiktās kārtības.

Saskaņā ar Maksātnespējas likuma 63. panta otro daļu, ja sprieduma izpildes lietvedība uzsākta pirms juridiskās personas maksātnespējas procesa pasludināšanas, tā ir izbeidzama [Civilprocesa likumā](https://likumi.lv/ta/id/50500-civilprocesa-likums) noteiktajā kārtībā. Vienlaikus atbilstoši minētā panta trešajai daļai parādnieka saistības, kuru izpildes termiņš iestājas pēc dienas, kad pasludināts juridiskās personas maksātnespējas process, uzskatāmas par tādām, kurām izpildes termiņš iestājies juridiskās personas maksātnespējas procesa pasludināšanas dienā. Līdz ar to pēc juridiskās personas maksātnespējas procesa pasludināšanas kreditori piesaka prasījumus administratoram Maksātnespējas likumā noteiktajā kārtībā un termiņā. Bez kreditora prasījuma iesniegšanas kreditors nevar pretendēt uz sava prasījuma apmierināšanu.

Nosakot, ka finansējuma avots ir maksa par kreditora prasījuma pieteikšanu, tiktu aizskartas kreditoru intereses, jo, veicot maksājumu par kreditora prasījuma iesniegšanu, kreditors ciestu papildu zaudējumus, turklāt šāda maksājuma noteikšana vēl būtiskāk negatīvi skartu tos kreditorus, kuru prasījuma summa ir salīdzinoši neliela. Līdz ar to šis norādītais alternatīvais Maksātnespējas administrācijas finansēšanas modelis nav atbalstāms.

**5. Maksa par sūdzības iesniegšanu Maksātnespējas administrācijā**

Saskaņā ar Maksātnespējas likuma 174. panta 2. punktu, lai īstenotu Maksātnespējas likuma [173. pantā](https://likumi.lv/doc.php?id=214590#p173) un citos normatīvajos aktos noteiktās funkcijas, Maksātnespējas administrācija izskata sūdzības par administratora rīcību, izņemot tos likumā noteiktos gadījumus, kad sūdzības par administratora lēmumiem izskatāmas tiesā, kurā ierosināta attiecīgā maksātnespējas procesa lieta.

Kā alternatīvo finansējuma avotu nosakot maksājumus par sūdzību iesniegšanu Maksātnespējas administrācijā, jāņem vērā apstāklis, ka Maksātnespējas administrācija ir tiešās pārvaldes iestāde, kura darbojas sabiedrības interesēs un īsteno normatīvajos aktos noteikto kompetenci, proti, uzrauga administratoru darbības likumību un veic maksātnespējas procesa norises kontroli, aizsargā darbinieku intereses viņu darba devēja maksātnespējas gadījumā un likumā noteiktajā kārtībā īsteno valsts un sabiedrības interešu aizsardzību tiesiskās aizsardzības procesa un maksātnespējas procesa jautājumos. Līdz ar to nebūtu samērīgi un pamatoti par sūdzības iesniegšanu noteikt personai veikt maksājumu, jo tādējādi tiktu ierobežota šo personu interešu aizsardzības nodrošināšana un nebūtu pietiekami īstenota uzraudzības funkcija. Turklāt, sūdzības iesniedzēji ir arī personas (piemēram, parādnieki), kurām ir pasludināts maksātnespējas process un kuru finansiālie līdzekļi ir ierobežoti. Līdz ar to norādītais alternatīvais Maksātnespējas administrācijas finansēšanas modelis nav atbalstāms.

**6. Uzraudzības (licencēšanas) maksa par administratoru īstenoto uzraudzību**

Saskaņā ar Maksātnespējas likuma 174. pantu, lai īstenotu Maksātnespējas likuma [173. pantā](https://likumi.lv/doc.php?id=214590#p173) un citos normatīvajos aktos noteiktās funkcijas, Maksātnespējas administrācija:

- veic administratoru uzraudzību;

- izskata sūdzības par administratora rīcību, izņemot tos likumā noteiktos gadījumus, kad sūdzības par administratora lēmumiem izskatāmas tiesā, kurā ierosināta attiecīgā maksātnespējas procesa lieta;

‑ izskata administratīvo pārkāpumu lietas atbilstoši Latvijas Administratīvo pārkāpumu kodeksā noteiktajai kompetencei.

Paredzot alternatīvo finansējuma avotu – uzraudzības (licencēšanas) maksu par administratoru īstenoto uzraudzību, jāņem vērā, ka saskaņā ar Maksātnespējas likumu administratori amata darbībā ir pielīdzināmi valsts amatpersonām un valsts amatpersonas statuss administratoriem ir noteikts likumā "Par interešu konflikta novēršanu valsts amatpersonu darbībā", tādējādi uzraudzības (licencēšanas) maksas noteikšana valsts amatpersonai nav atbalstāma un pieļaujama. Šāds alternatīvā finansējuma avots būtu apsverams gadījumā, ja administratori nebūtu pielīdzināti valsts amatpersonām. Līdz ar to norādītais alternatīvais Maksātnespējas administrācijas finansēšanas modelis nav atbalstāms.

**7. Valsts nodeva par administratoru iecelšanu amatā**

Saskaņā ar Ministru kabineta 2017. gada 30. maija noteikumu Nr.287 "Maksātnespējas administrācijas maksas pakalpojumu cenrādis un samaksas kārtība" pielikuma 1. un 2. punktu administratora eksāmena un kvalifikācijas eksāmena kārtošana ir maksas pakalpojums, kura maksu veido tikai ar konkrētā maksas pakalpojuma sniegšanu saistītās izmaksas. Vienlaikus pēc administratora eksāmena un kvalifikācijas eksāmena nokārtošanas administrators tiek iecelts amatā, izsniedzot amata apliecību – amata apliecības izsniegšana ir maksas pakalpojums, kura maksu veido tikai ar konkrētā maksas pakalpojuma sniegšanu saistītās izmaksas. Citi maksājumi saistībā ar administratora iecelšanu amatā nav paredzēti.

Paredzot alternatīvo finansējuma avotu – valsts nodevas par administratora iecelšanu amatā noteikšanu, jāņem vērā ka šobrīd atbilstoši Pamatnostādnēs noteiktajām vidējā termiņā ir paredzēts izvērtēt jautājumu par personu loka, kas var būt par administratoru, paplašināšanu, bet tas nav pilnībā atrisināts, nav iespējams noteikt ne iespējamo administratoru skaitu, kuriem darbs administratora profesijā ir pamata nodarbošanās, ne to personu skaitu, kurām tiesības administrēt maksātnespējas procesu būtu noteiktas kā iespējamā papildu nodarbošanās, kā arī šo personu tiesības un pienākumus saistībā ar maksātnespējas jautājumiem.

Līdz ar to varētu izveidoties situācija, ka administratoru rindas varētu ievērojami sarukt. Turklāt valsts nodevas ieņēmumu apmērs pa gadiem varētu būt neproporcionāls un to nebūs iespējams noteikt tik lielā apmērā, lai pilnībā varētu nosegt plānotās Maksātnespējas administrācijas funkciju īstenošanas papildu izmaksas. Līdz ar to norādītais alternatīvais Maksātnespējas administrācijas finansēšanas modelis nav atbalstāms.

**Kopsavilkums**

Ņemot vērā šā informatīvā ziņojuma 5. sadaļā veikto izvērtējumu, var secināt, ka Maksātnespējas administrācijas darbības finansēšanai turpmāk būtu jāparedz 5. sadaļas 1. punktā noteiktais modelis. Proti, ka Maksātnespējas administrācijas darbība pamatā tiek finansēta no iestādei novirzāmās uzņēmējdarbības riska valsts nodevas daļas, nosakot attiecīgu iestādei novirzāmās uzņēmējdarbības riska valsts nodevas daļas palielinājumu 2018. ‑ 2020. gadā. 2018. gadā Maksātnespējas administrācijas darbības finansēšanai novirzāmās uzņēmējdarbības riska valsts nodevas daļa būtu palielināma līdz 43 % gadā, savukārt, sākot no 2019. gada, Maksātnespējas administrācijas darbības finansēšanai novirzāmās uzņēmējdarbības riska valsts nodevas daļa būtu palielināma vidēji līdz 37 % gadā, URVN daļu ieskaitot vispārējos valsts budžeta ieņēmumos, bet Maksātnespējas administrācijai nepieciešamo finansējumu piešķirt kā dotāciju no vispārējiem ieņēmumiem.

Par šo informatīvo ziņojumu saņemta Ārvalstu investoru padomes Latvijā 2017. gada 28. jūnija vēstule Nr. 82/2017, kurā pausts atbalsts Maksātnespējas administrācijas kapacitātes stiprināšanai, norādot, ka bez adekvāta (palielināta) finansējuma Maksātnespējas administrācijai nebūs iespēju nodrošināt Pamatnostādnēs un maksātnespējas likumā noteikto uzdevumu izpildi. Minētajā vēstulē norādīts, ka Ārvalstu investoru padome Latvijā atbalsta šajā informatīvajā ziņojumā piedāvāto URVN procentuālo sadalījumu kā tūlītēju un neatliekamu risinājumu Maksātnespējas administrācijas kapacitātes stiprināšanai, pie nosacījuma, ka attiecīgais risinājums neapdraud darbinieku prasījumu segšanu saskaņā ar normatīvajiem aktiem.

Maksātnespējas administrācijas kapacitātes un kompetences celšana, kopsakarā ar citiem Pamatnostādnēs un Maksātnespējas likumā paredzētajiem pasākumiem veicinās gan Pamatnostādnēs noteiktā mērķa – administratora profesijā strādā augsti kvalificēti profesionāļi ar amatam atbilstošām zināšanām, prasmēm, un personiskajām īpašībām – sasniegšanu, gan kopumā paaugstinās maksātnespējas procesa efektivitāti.

Ieskaitot URVN daļu valsts budžetā, un no tās nodrošinot Maksātnespējas administrācijas darbību, atbrīvotā dotācija ik gadu 150 000 *euro* apmērā tiek novirzīta Tieslietu ministrijai administratīvās kapacitātes stiprināšanai, lai nodrošinātu tieslietu politikas attīstību un tiesiskuma stiprināšanu.

Tieslietu ministra vietā

kultūras ministre Dace Melbārde

B.Banga, 67099123

[baiba.banga@mna.gov.lv](mailto:baiba.banga@mna.gov.lv)

A.Ličkovska, 67099126

[alla.lickovska@mna.gov.lv](mailto:alla.lickovska@mna.gov.lv)

1. UNCITRAL Legislative Guide on Insolvency Law. United Nations. – New York, 2005, p. 270, Part one: III. Institutional framework, 33.lpp. [↑](#footnote-ref-1)